title: Arokosteikko

text: Kansanomaisina nimityksinä arokosteikoille ovat saattaneet esiintyä sanat "aro" tai "lakso". Sana "aro" on ehkä päätynyt tätä kautta 1800-luvulla maantieteelliseen merkitykseensä mannerilmaston kuivana tasankomaana.


title: Santa Rosa

text: Santa Rosa voi tarkoittaa seuraavia:


title: August Fager

text: August Oliver ”Gus” Fager (alk. Fagerström, 25. tammikuuta 1889 Perniö, Suomen suuriruhtinaskunta – 17. marraskuuta 1967 Lake Worth, Florida) oli suomalaislähtöinen yhdysvaltalaistunut kestävyysjuoksija ja olympiamitalisti.


title: August Fager

text: Muun muassa Finnish American Athletic Clubia edustanut Fager työskenteli maalausurakoitsijana, kirvesmiehenä ja merimiehenä. Hän voitti yli 50 palkintoa juoksukilpailuista ja osallistui ns. känsämaratonille Los Angelesin ja New Yorkin välillä vuonna 1927. Fager edusti Yhdysvaltoja Pariisin kesäolympialaisten 1924 maastojuoksussa, missä hän sijoittui henkilökohtaisessa kilpailussa kahdeksanneksi ja saavutti Earl Johnsonin ja Arthur Studenrothin kanssa joukkuekilpailun hopeaa Suomen voittaessa olympiakultaa. Vaikka Fager sijoittui Yhdysvaltain olympiakarsinnoissa 10 000 metrillä kolmanneksi, hän ei kilpaillut Pariisissa ratamatkoilla.


title: August Fager

text: Useiden julkaisujen mukaan Fagerin syntymäpäivä olisi ollut 25. syyskuuta 1891. Sukulaisilta vuonna 1978 saadun tiedon mukaan syntymäpäivä oli 25. tammikuuta 1889.


title: Keinumäen koulu

text: Keinumäen koulu on Espoon kaupungin erityiskoulu. Se on sairaalakoulu, joka vastaa Jorvin sairaalan lastenosastojen ja Helsingin ja Uudenmaan sairaanhoitopiirin sekä Espoon kaupungin lasten- ja nuorten psykiatrian oppivelvollisuusikäisten perusopetuksesta. Koulu sijaitsee Vanhan Turuntien varrella Jorvin sairaalan läheisyydessä. Koulussa annetaan opetusta luokilla 1-9.


title: Lahtikko

text: Lahtikko oli vuosina 1978–1989 markkinoilla ollut Mallasjuoman juomakori, johon mahtui 12 kappaletta 0,33 litran virvoitusjuomapulloa. ABS-muovista valmistettuja koreja valmisti lahtelainen Upo Muoviteollisuus.


title: Lahtikko

text: Lahtikon erikoisuus on keskellä koria oleva kantokahva, joka teki sen kantamisesta helppoa verrattuna perinteiseen 24 pullon juomakoriin. Oranssin värinen Lahtikko oli toiselta sivultaan avoin, jonka ansiosta pulloja pystyi ottamaan myös päällekkäin pinottujen korien alimmaisista koreista. Lisäksi avoimen sivun ansiosta näki helpommin, mitä juomaa kori sisältää. Lahtikossa oli myös oma lokero jokaiselle pullolle, joten ne eivät koria kannettessa kilisseet toisiaan vasten. Täysine pulloineen kori painoi 8,8 kiloa. Perinteistä juomakoria kevyemmän painonsa vuoksi sitä markkinoitiin erityisesti perheenäideille.


title: Lahtikko

text: Alko ei hyväksynyt oluen myyntiä Lahtikossa, koska piti kätevästi kannettavaa juomakoria alkoholipolitiikan vastaisena. Se katsoi korin pienen koon rohkaiseman ihmisten juomaan 12 pulloa kerralla. Lahtikot poistuivat markkinoilta Hartwallin ostettua Mallasjuoman vuonna 1988, jonka jälkeen niiden käyttö lopetettiin vuotta myöhemmin.


title: Lahtikko

text: Vuonna 2017 Hartwall toi markkinoille uuden version alkuperäisestä Lahtikosta. Uusi Lahtikko on mitoitettu kymmenelle pullolle tai tölkille, ja se on myös mitoiltaan hieman alkuperäistä pienempi. Lisäksi siihen on Mallasjuoman nimen sijasta painettu Lahden Erikois -oluen logo. Alkuperäisestä poiketen uusi Lahtikko ei ole pantillinen vaihtokori, vaan sitä valmistettiin noin 10 000 kappaleen myyntiin tarkoitettu erä.


title: Leo Leino

text: Oskar Leo Leino (21. huhtikuuta 1900 Uusikaupunki, Suomen suuriruhtinaskunta – 21. kesäkuuta 1988 Luumäki) oli suomalainen yleisurheilun moniottelija ja pesäpalloilija.


title: Leo Leino

text: Muun muassa Turun Rientoa edustanut Leino kilpaili viisiottelussa Pariisin kesäolympialaisissa 1924 sijoittuen neljänneksi. Kalevan kisoissa Leino saavutti viisiottelussa hopeaa vuosina 1923 ja 1925 sekä pronssia vuosina 1921 ja 1926.


title: Leo Leino

text: Leino saavutti Lahden Mailaveikkojen pelaajana pesäpallossa Suomen mestaruuden vuonna 1929. Suojeluskuntajärjestön mestaruuden hän voitti Kymenlaakson piirijoukkueessa vuonna 1927.


title: Karl af Hällström

text: Karl Rafael af Hällström (s. 14. lokakuuta 1967 Helsinki) on suomenruotsalainen Suomen evankelis-luterilaisen kirkon pappi.


title: Karl af Hällström

text: Karl af Hällström valmistui 1996 teologian maisteriksi Helsingin yliopistolta pääaineenaan Uuden testamentin eksegetiikka ja vihittiin papiksi Porvoon hiippakunnassa 1997. Työskenneltyään seurakuntapastorina Helsingin Matteus församlingenissa ja Helsingfors prosteribyråssa sekä eksegetiikan tutkijana yliopistolla, hän sai kappalaisen viran Porvoon ruotsalaisesta tuomiokirkkoseurakunnasta 2002. Hän oli virkavapaalla hoitaakseen vt. kirkkoherran tehtäviä Pernajan seurakunnassa 2004–2005 ja Loviisan ruotsalaisessa seurakunnassa 2012.


title: Karl af Hällström

text: Viimeksi mainitussa seurakunnassa hän sain vakinaisen kirkkoherranviran 1. joulukuuta 2012 alkaen. Hänet nimitettiin Porvoon hiippakunnan tuomiorovastikunnan lääninrovastiksi 1. marraskuuta 2014 alkavaksi kuusivuotiskaudeksi. Ennen kauden loppumista Loviisan ruotsalainen seurakunta ja eräät muut alueen seurakunnat kuitenkin yhdistettiin Agricolan ruotsalaiseksi seurakunnaksi 1. tammikuuta 2019 alkaen, ja af Hällström määrättiin uuden seurakunnan kappalaiseksi. Koska hän ei silloin enää ollut kirkkoherra, hänen oli automaattisesti jätettävä myös lääninrovastin tehtävät.


title: Karl af Hällström

text: Omistautumisestaan seksuaalisten vähemmistöjen asemaan kirkossa af Hällström sai 2007 suomenruotsalaisen HBT-yhdistyksen Regnbågsankanin tunnustuksen Guldankan.


title: Karl af Hällström

text: Sukupuolineutraalin avioliittolain astuttua voimaan Suomessa 2017, af Hällström ilmoitti usean muun papin myötä valmiudestaan vihkiä samansukupuoleisia pareja, vaikka kirkko ei ole hyväksynyt tätä.


title: Ralph Arthur Bohlmann

text: Ralph Arthur Bohlmann (20. helmikuuta 1932 Palisades, Nebraska – 24. heinäkuuta 2016 St. Louis, Missouri) oli yhdysvaltalainen luterilainen pastori, joka toimi vuosina 1981–1992 luterilaisen Missouri-synodin johtajana eli presidenttinä.


title: Ralph Arthur Bohlmann

text: Bohlmann syntyi 20. helmikuuta 1932 Nebraskan Palisadesissa. Hän valmistui St. Louisin Concordia Seminarystä vuonna 1956. Hänen isänsä, pastori Arthur E. Bohlmann vihki hänet pastoriksi Iowan Des Moinesissa 29. kesäkuuta 1958. Vuodet 1958–1960 Bohlmann palveli pastorina Des Moinesissa Öljymäen luterilaisessa kirkossa. Vuonna 1959 hän avioitui Patricia Anne McClearyn (1934–2012) kanssa. Vuonna 1961 Bohlmann hyväksyi kutsun apulaispastoriksi Armon luterilaiseen kirkkoon Missourin Pagedaleen, jossa hän toimi vuoteen 1971. Seurakuntatyön ohessa hän toimi myös akateemisella uralla. Hän opetti Milwaukeen Concordia Collegessa vuosina 1957–1958 ja vuonna 1960 hänestä tuli St. Louisin Concordia Seminaryn professori ja vuonna 1975 sen presidentti.


title: Ralph Arthur Bohlmann

text: Bohlmann oli Missouri-synodin Teologian ja kirkkosuhteiden komission jäsen vuosina 1965–1981, toimien vuodet 1971–1974 komission pääsihteerinä. Vuonna 1981 hänet valittiin Missouri-synodin presidentiksi, missä tehtävässä hän toimi vuoteen 1992. Bohlmann kuoli 24. heinäkuuta 2016 Missourin St. Louisissa.


title: Ralph Arthur Bohlmann

text: Bohlmann kirjoitti teoksen "Principles of Biblical Interpretations in the Lutheran Confessions" vuonna 1968.


title: Pysykää sängyssä sunnuntaisin

text: Pysykää sängyssä sunnuntaisin on Vuokko Hovatta Kolmisin -kokoonpanon debyyttialbumi. Yhtyeeseen kuuluvat Vuokko Hovatan lisäksi alttoviulisti Atte Kilpeläinen sekä vibrafonisti Panu Savolainen. Albumi koostuu Riina Katajavuoren runoista, joita Kilpeläinen ja Savolainen ovat säveltäneet.


title: Pysykää sängyssä sunnuntaisin

text: Albumin kappaleet on äänitetty konserteissa Suomen Kansallisteatterin Lavaklubilla marraskuussa 2017 ja Helsingin G Livelab -klubilla toukokuussa 2018.


title: Pysykää sängyssä sunnuntaisin

text: Albumi julkaistiin 21. syyskuuta 2018. Levynjulkaisukonsertteja järjestettiin kaksi; 6. lokakuuta Helsingissä Musiikkiteatteri Kapsäkissä ja 13. lokakuuta Tampereella TTT-klubilla.


title: Espanjan ympäriajo 2018

text: Espanjan ympäriajo 2018 oli järjestyksessään 73. Espanjan ympäriajo. Se alkoi 25. elokuuta Málagasta ja päättyi Madridiin 16. syyskuuta 2017.


title: Espanjan ympäriajo 2018

text: Simon Yates voitti kilpailun minuutin ja 46 sekunnin erolla Enric Masiin. Miguel Ángel López sijoittui kolmanneksi. Alejandro Valverde voitti pistekilpailun, Thomas De Gendt mäkikirikilpailun, Simon Yates yhdistelmäkilpailun ja Movistar Team joukkuekilpailun.


title: Espanjan ympäriajo 2018

text: Lähde: Cyclingnews


title: Risto Pietiläinen

text: Risto Pietiläinen (s. 25. heinäkuuta 1963) on suomalainen kartanlukija. Hänellä on urallaan kaikkiaan 110 WRC rallikilpailua, joista iso osa Harri Rovanperän kartanlukijana.


title: Risto Pietiläinen

text:
Pietiläinen aloitti uransa nimenomaan Rovanperän kartanlukijana vuoden 1993 Suurajoista. Varsinaisesti rallin ammattilaiseksi Pietiläinen ryhtyi kaudella 1998 hänen korvatessaan Voitto Silanderin Rovanperän kartanlukijana Seat-tallissa. Rovanperä ja Silander ajoivat tuolla kaudella vielä kauden kolme ensimmäistä osakilpailua, mutta Portugalin rallista alkaen Silanderin korvasi Pietiläinen. Ura Rovanperän kanssa jatkui liki keskeytyksettä aina kauden 2006 loppuun.
Kaudella 2007 Pietiläinen ajoi viisi MM-rallia yhdessä Kristian Sohlbergin kanssa ja lopetti sitten ammattilaisuransa.
Tämän jälkeen Pietiläinen toimi Jouni Arolaisen kartanlukijana 2008 ja 2009 Neste Oil -rallissa. 2010 Pietiläisen ohjelmaan kuului Uuden Seelannin ja Portugalin MM-rallit Janne Tuohinon kartanlukijana ja Neste Oil -ralli Tommi Luostarisen kartanlukijana.


title: Risto Pietiläinen

text: Vuonna 2015 Kalle Rovanperän aloitellessa ralliautoilijan uraansa Latvian sarjassa Pietiläinen toimi hänen kartturinaan. Yhteistyö Rovanperän kanssa päättyi kauden 2017 lopussa Rovanperän saatua ammattilaissopimuksen Skoda Motorsportille.


title: Leo Lankinen

text: Leo Lankinen (Langinen), nimi venäjäksi "Лео Фомич Ла́нкинен" (13. heinäkuuta 1926 – 17. joulukuuta 1996 Petroskoi) oli Neuvostoliitossa elänyt ja Inkerissä syntynyt kuvanveistäjä ja taidemaalari. Hän asui vuodesta 1960 alkaen Petroskoissa. Lankinen oli Venäjän taideakatemian akateemikko ja Venäjän kansantaiteilija vuodesta 1968. Lankinen sai Venäjän neuvostotasavallan valtion Repin-palkinnon 1969. Hänen töitään on Tretjakovin gallerian ja Venäläisen museon kokoelmissa


title: Leo Lankinen

text: Vuonna 2000 nousi kohu kun Helsingin kaupungin taidemuseo suunnitteli hankkivansa Lankisen veistämän Lenin-rintakuvan. Suomalaisesta punagraniitistä tehty veistos oli tarkoitus sijoittaa Alppilan Lenininpuistoon. Hankkeesta luovuttiin kun patsaan myyjä veti tarjouksensa pois.


title: Leo Lankinen

text: Laatokan Karjalaan Pitkärannan Koirinojalle Petroskoin ja Suojärven tien risteykseen pystytettiin vuonna 2000 Leo Lankisen suunnittelema Suomen ja Venäjän yhteisesti tilaama talvisodan muistomerkki "Murheen risti". Lankinen sai teoksen luonnoksen valmiiksi toukokuussa 1996 ja hänen kuoltuaan teoksen viimeisteli petroskoilainen kuvanveistäjä Eduard Akulov.


title: Valtatie 666

text: Valtatie 666 on Kotiteollisuuden 16. studioalbumi, joka julkaistiin 21. syyskuuta 2018 levymerkillä Universal Music. Albumi on teemalevy, jolla käydään ihmisen ja Perkeleen vuoropuhelua.


title: Valtatie 666

text: Esikoissingle ”Järjen ääni” julkaistaan 5. syyskuuta 2018. Albumin julkaisun tiimoilta yhtye lähtee ”Sötem tai saveen 2018” -kiertueelle, minkä lisäksi Jouni Hynynen ja Miitri Aaltonen tekevät duokeikkoja.


title: Valtatie 666

text: Albumin sävellystyö alkoi keväällä 2017. Äänitykset alkoivat syyskuussa 2017 ja kestivät heinäkuuhun 2018, mikä on yhtyeen mittakaavalla pitkä aika. Hynynen on kutsunut levyä työnimellä ”Hermoromahduksen partaalla”, ja on kuvaillut albumin tekemisprosessia ”harvinaisen pitkäksi mutta palkitsevaksi ja piinaavaksi reissuksi”, jonka tuloksena on sanoituksellisesti yhtyeen yhtenäisin levy.


title: Helmer-Rainer Sinisalo

text: Helmer-Rainer Sinisalo 14. kesäkuuta 1920 Zlatoust, Neuvosto-Venäjä – 2. elokuuta 1989 Petroskoi, Karjalan tasavalta) oli Karjalan tasavallassa asunut säveltäjä ja huilisti.


title: Helmer-Rainer Sinisalo

text: Sinisalo valmistui Petroskoin musiikkikoulusta 1939. Hän opiskeli sävellystä N. I. Peikon johdolla Moskovan konservatoriossa 1952–1954 ja V. V. Voloshinovin johdolla Leningradin konservatoriossa 1954–1955.


title: Helmer-Rainer Sinisalo

text: Sinisalo oli vuosina 1935–1944 jäenenä eri orkestereissa Petroskoissa. Hän oli Petroskoin radion sinfoniaorkesterin jäsenenä 1944–1956 ja toimi samalla valtiollisen Kantele-laulu- ja tanssiryhmän taiteellisena johtajana ja kapellimestarina. Sinisalo opetti sävellystä ja huilunsoittoa Petroskoin musiikkikoulussa 1948–1957. Hän oli Karjalan tasavallan säveltäjien liiton halinnollisen johtokunnan puheenjohtajana vuodesta 1956 alkaen. Sinisalosta tuli Venäjän neuvostotasavallan kansantaiteilija 1959 ja Neuvostoliiton kansantaiteilija 1975.


title: Helmer-Rainer Sinisalo

text: Sinisalo sävelsi muun muassa Kalevalan aiheisiin perustuvan "Sampo"-baletin 1959, kantaatin "Rauhan puolustus", sinfonian "Metsän sankarit" ja orkesterisarjan "Karjalaisia kuvia".


title: Siskot ja Simot

text: Siskot ja Simot on Järvenpäässä syntynyt luovan välittämisen yhteisö, joka järjestää vanhuksille suunnattuja pop up -tyylisiä tapahtumia, esimerkiksi neulontatalkoita tai vanhusten pihojen kunnostusta. Yhteisön taustalle on perustettu yhdistys tukemaan toimintaa. Toiminnalla halutaan osoittaa arvostusta ikäihmisille. Yhteisö järjestää "välittämisen keikkoja", joilla halutaan saada kansalaiset välittämään lähimmäisistään, kohtaamaan heitä ja tuottamaan hyvää mieltä.


title: Siskot ja Simot

text: Siskojen ja Simojen matalan kynnyksen toimintamalliin kuuluu, että yhteisön puitteissa tehtävä vapaaehtoistyö on kertaluonteista toimintaa, johon osallistumiseen ei tarvita kursseja tai pitkäaikaista sitoutumista. Osallistua voi kerran tai monta kertaa, siten miten itselle parhaiten sopii ja tehtävät voi valita oman mielenkiinnon mukaan. Vapaaehtoiskeikoilla on muun muassa järjestetty diskoja, käyty sisämaan risteilyllä, lakattu vanhusten kynsiä, laulettu juhlapäivien kunniaksi ja viety vanhuksia ulos.


title: Siskot ja Simot

text: Vuonna 2013 silloinen johtamisvalmentaja Eero Väisänen sai idean Siskot ja Simot -yhteisöön hänen luettuaan Pekka Himasen julkaisun "Välittävä, kannustava ja luova Suomi" ja ajatushautomo Demoksen raportin kansalaisten osallistumisen merkityksestä. Väisänen alkoi miettiä, miten raporttien perusajatukset voisi konkretisoida. Erilaisia ajatuksia yhdistelemällä syntyi Siskot ja Simot -konsepti Väisäsen MBA-tutkinnon päättötyönä, jonka hän teki Jyväskylän yliopiston kauppakorkeakoulussa. Yhteisön toiminta aloitettiin yhteistyössä Järvenpään kaupungin kanssa. Nimi "Simot" tuli mukaan yhteisön nimeen Urheiluruudun inspiroimana: urheilija teki "ihan simona töitä". Yhteisön ensimmäisiä tapahtumia oli, kun noin 70 järvenpääläistä lähti porukalla ulkoiluttamaan paikallisen palvelutalon vanhuksia vuonna 2013. Ensimmäisenä toimintavuonna Järvenpään vanhoille tarjottiin muun muassa musiikkia, juhlia ja pihatyöapua. Järvenpäästä lähtenyt toiminta levisi kolmen ensimmäisen vuoden aikana Uudellamaalla viidelle paikkakunnalle.


title: Siskot ja Simot

text: Suomen satavuotisjuhlia yhteisö vietti järjestämällä Koko Suomi kiittää -juhlia vanhuksille ympäri Suomea. Juhlat saattoivat olla esimerkiksi tanssit tai kahvitilaisuus. Niiden kunniavieraina olivat Suomen vanhukset, isänmaan rakentajat. Tapahtumat olivat osa virallista Suomi 100 -juhlavuoden ohjelmaa. Juhliin kerättiin varoja muun muassa vuoden 2017 seinäkalenterilla, vanhuskalenterilla, jonka kuvissa tuotiin esiin vanhuksia. Kuvissa esiintyivät muun muassa satavuotias sotaveteraani ja entinen rakennusmies Aleksanteri, 86-vuotias pitkän linjan kuntapoliitikko Alpo, 89-vuotias tanssinopettaja Aira ja 94-vuotias farmaseutti Sirkka-Liisa.


title: Siskot ja Simot

text: Vuonna 2018 vakiintunutta Siskot ja Simot -toimintaa oli Helsingissä, Hyvinkäällä, Järvenpäässä, Keravalla, Lahdessa, Laitilassa, Nurmijärvellä, Turussa, Tuusulassa ja Savonlinnassa.


title: Siskot ja Simot

text: Helmikuusta 2017 lähtien Siskot ja Simot ry:ssä on toiminut palkattu päätoiminen toiminnanjohtaja. Toiminnanjohtaja Eero Väisäsen lisäksi yhdistyksellä on kaksi työntekijää.


title: Pauli Lappalainen

text: Pauli Lappalainen (25. joulukuuta 1913 Kauhajoki – 8. syyskuuta 2005 Turku) oli suomalainen rakennusalan yrittäjä ja teollisuusneuvos. Hän perusti vuonna 1945 Turkuun Kivikartio Oy:n, josta tuli yksi kaupungin merkittävimmistä rakennusliikkeistä Puolimatkan, Rakennus-Ruolan ja Hartelan rinnalla. Vuonna 1985 Pauli Lappalainen myi Kivikartion rakennustoiminnan Hankkija-Puolimatka Oy:lle. Kaupasta saatuja varoja löytyi 2000-luvun lopulla liechtensteinilaisesta LGT-pankista, ja tästä aiheutuneita riitoja perillisten kesken on selvitelty vielä 2010-luvulla.


title: Pauli Lappalainen

text: Pauli Lappalaisen perustama Kivikartio rakensi sotien jälkeen Turun uusista asuintaloista noin joka kymmenennen. Liikerakennuskohteista merkittävimpiä on Wiklundin tavaratalo Turun kauppatorin laidalla. Nykyisin Lappalaisen perikunta omistaa Kiinteistökartio Oy:n, joka omistaa ja vuokraa liike- ja asuinkiinteistöjä.


title: Pauli Lappalainen

text: Kivikartio joutui 1970-luvulla keskusrikospoliisin talousrikostutkintaan epäiltynä veronkierrosta vääränsisältöisillä kuiteilla. Yhtiön kirjanpidosta löytyikin tällaisia laskuja, toisina osapuolina turkulaisyritykset Kalustokeskus ja tavaratalo Wiklund sekä Asko-Upo. Lappalainen oli lisäksi saanut Turun Osuuskaupalta ylikorkoa neljän miljoonan markan yksityistalletuksistaan. Juttukokonaisuutta käsiteltiin Turun raastuvanoikeudessa viidesti. Pauli Lappalainen tuomittiin hovioikeudessa 1981 jatketusta törkeästä veropetoksesta yhden vuoden ja kuuden kuukauden ehdolliseen vankeusrangaistukseen. Myös hänen kaksi poikaansa saivat ehdolliset vankeustuomiot ja kolmen yrityksen edustajat sakkotuomiot. Hovioikeus totesi myös erään apulaiskaupunginjohtajan ja erään kaupunginvaltuutetun syyllistyneen yllytykseen sekä erään kirjapainonjohtajan avustaneen veropetoksessa, mutta nämä syytteet hylättiin vanhentuneina.


title: Pauli Lappalainen

text: Kauhajoella syntynyt Pauli Lappalainen pääsi ylioppilaaksi Lohjalla 1934 ja valmistui rakennusinsinööriksi Tampereella. Hän sai vuonna 1938 paikan Helsingistä Kulutusosuuskuntien keskusliiton rakennussuunnittelijana.


title: Pauli Lappalainen

text: Sotien jälkeen 1945 Pauli Lappalainen toimi Asko-yhtiössä ja turkulaisessa rakennustoimisto Arvonen Oy:ssä, kunnes perusti Turkuun oman yrityksen ja nimesi sen Kivikartioksi. Teollisuusneuvoksen arvonimen Pauli Lappalainen sai 1967. Vuonna 1978 Lappalainen siirtyi toimitusjohtajan tehtävästä hallituksen puheenjohtajaksi, ja toimitusjohtajaksi tuli hänen vanhin poikansa. Pauli Lappalainen toimi myös vuonna 1985 perustetun Kiinteistökartio Oy:n hallituksen puheenjohtajana vuoteen 2000 saakka.


title: Pauli Lappalainen

text: Pauli Lappalainen lahjoitti varojaan muun muassa Turun yliopistolle, eniten sen Kevon tutkimusasemalle. Elvi ja Pauli Lappalaisen sukuseura perustettiin sukututkimusta varten, ja siltä on ilmestynyt sukukirja ja Pauli Lappalaisen elämäkerta.


title: Ruotsin ja Saksan kauttakulkusopimukset 1940

text: Saksa hyökkäsi Norjaan 9. huhtikuuta 1940.Taistelu Norjasta päättyi saksalaisten voittoon 9. kesäkuuta, jolloin kuningas käski norjalaisia lopettamaan taistelun.


text: 15.4.1940. neuvotteluissa Berliinissä saksalaiset alkoivat vaatia kauttakulkua saksalaisille joukoille Ruotsin alueen halki Norjaan ja ruotsaliset suostuvat muutamiin kuljetuksiin. 8. heinäkuuta 1940 Ruotsi allekirjoitti virallisen sopimukseen Norjan antauduttua.


text: 26. kesäkuuta alkoi liikenne NarvikistaTrondheimiin ns. hevosenkenkäreitillä, joka kulki Ruotsissa Storlienin ja Östersundin kautta. Ensimmäiset kuljetukset koskivat pelkästään sotilaita


text:
8. heinäkuuta 1940 alkaen sallittiin Saksan lomalaiskuljetukset rautateitse Norjaa. Liikennettä laajennettiin myös asekuljetuksiin. Kolmen vuoden aikana Ruotsin läpi kuljetettiin noin 2 140 000 sotilasta ja 100 000 rekkakuormallista aseita ja ammuksia. Saksalaisten kuljetuksiin tarvittiin 10% Ruotsin rautatieverkon kuljetuskapasiteetista.
Saksan sotaonnen käännyttyä ruotsalaiset alkoivat rajoittaa Saksan armeijan kuljetuksia Ruotsin läpi. Kesällä 1943 loppuivat saksalaisten miehistökuljetukset ja 1944 kaikki saksalainen tavaraliikenne Ruotsin alueella.


title: Harappan pohjoinen neoliittinen kausi

text:
Harappan kulttuurin seudun pohjoinen neoliittinen kausi tarkoittaa kulttuuria, joka vallitsi Jammun ja Kashmirin sekä Länsi-Punjabin alueella noin 2800-1500 eaa.
Alue on Srinagarin lähellä.


title: Harappan pohjoinen neoliittinen kausi

text: Pääosin Jhelumin ja sen sivuhaarojen varrella Luoteisessa Länsi-Punjabissa sekä Jammu ja Kashmirissa, sekä Baramulan ja Anantnagin alueella. Kulttuuria on myös Rawalbindissä, Swatissa, Pulwamassa ja Srinagarissa.Pakistanin pohjoista neoliittista kulttuuria on löydetty vuoteen 1999 menenssä 25 paikasta. Paikkojen arvioidaan olleen alaltaan keskimäärin 7,8 ha.


title: Harappan pohjoinen neoliittinen kausi

text: Yli 10 ha


title: Harappan pohjoinen neoliittinen kausi

text: Alle 10 ha


title: Aleksander Auvinen

text: Aleksander Auvinen 23. joulukuuta 1857 Impilahti – 29. elokuuta 1918 Helsinki) oli suomalainen kirkkoherra, tuomiorovasti ja valtiopäivämies.


title: Aleksander Auvinen

text: Auvisen vanhemmat olivat talollinen, koulumestari Petter Auvinen ja Margareta Nissinen. Hän pääsi ylioppilaaksi Kuopion lyseosta 1877 ja suoritti teologian erotutkinnon Helsingin yliopistossa 1881. Auvinen vihittiin papiksi 1881.


title: Aleksander Auvinen

text: Auvinen oli aluksi pappina Helsingissä ja sen jälkeen Impilahden kirkkoherrana 1898–1906 ja Savonlinnan-Säämingin kirkkoherrana ja tuomiorovastina vuodesta 1906. Helsingissä asuessaan Auvinen oli lisäksi uskonnon opettajana suomalaisessa alkeiskoulussa, suomalaisessa normaalilyseossa ja suomalaisessa yhteiskoulussa. Hän osallistui useille säätyvaltiopäiville Porvoon hiippakunnan papiston edustajana. Auvinen oli myös uskonnollinen kirjailija, suomentaja ja sanomalehtimies.


title: Aleksander Auvinen

text: Aleksander Auvinen oli naimisissa vuodesta 1890 Aina Julia Maria Dahlgrénin kanssa.


title: Togau-vaihe

text: Togau-vaihe Oli eräs Indus-kulttuuria edeltänyt vaihe noin 4300-3800 eaa. Kaudella asutus oli pääosin Belutshistanin vuoristossa. Kupari tunnettiin. Kauden alussa Mehrgarhin väestä vaihtui noin 4800 eaa. Indus- ja Saraswati-jokien esiharappalainen asutus lienee alkanut viimeistään Togau-vaiheessa.


title: Togau-vaihe

text: Kulttuuria oli eniten etelä- ja keski-Belutsistanissa. Mutta sitä esiintyi myös Kandaharissa ja Pakistanin Luoteisterritoriossa. Tarkemmin suurin osa kulttuurista oli Jhalawanissa. Paljon sitä oli myös Quetta-Pishinissä ja Sarawanissa. Lisäksi oli Zhobissa, Loralaissa, Kalatissa, Las Belassa, Kharanissa, Kachissa, makranissa.


title: Togau-vaihe

text: Paikkoja löydetty 84 Nämä asuttivat yhteensä noin 295 ha. Tällöin paikkojen keskikoko 3.5 ha. 48 paikan koot määritetty. Nämä kattavat 186 ha. Näistä 39 on alle 5 ha.


title: Togau-vaihe

text:
Yli 20 ha
10-20 ha


title: Togau-vaihe

text: 5-10 ha


title: Togau-vaihe

text: Muita tunnettuja


title: Bulgarian pääministeri

text: Bulgarian pääministeri on Bulgarian hallituksen (ministerineuvoston) puheenjohtaja. Pääministeri nimittää varapääministerit ja ministerineuvoston jäsenet.


title: Bulgarian pääministeri

text: Presidentti antaa pääministeriehdokkaalle tehtäväksi muodostaa hallituksen. Tätä ennen hän neuvottelee parlamentin suurimpien liittoutumien kanssa.


title: Bulgarian pääministeri

text: Alla luettelo nykyisen valtiomuodon ajalta eli vuodesta 1990. Kuningaskunnan ja sosialismin aikaisista pääministereistä, katso Luettelo Bulgarian pääministereistä.


title: Manfred Weber

text: Manfred Weber (s. 14. kesäkuuta 1972 Landshut) on saksalainen poliitikko. Hän on toiminut Euroopan kansanpuolueen ryhmän puheenjohtajana Euroopan parlamentissa vuodesta 2014 lähtien ja Euroopan parlamentin jäsenenä vuodesta 2004.


title: Manfred Weber

text: Euroopan parlamentissa Weber istui kansalaisvapauksien sekä oikeus- ja sisäasioiden valiokunnassa vuosina 2004–2012. Vuosina 2012–2014 hän oli perussopimus-, työjärjestys- ja toimielinasioiden valiokunnassa.


title: Manfred Weber

text: Weber valittiin Helsingissä pidetyssä Euroopan kansanpuolueen (EPP) huippukokouksessa marraskuussa 2018 EPP:n kärkiehdokkaaksi (ns. "Spitzenkandidat") Euroopan komission puheenjohtajaksi. Hän sai 492 ääntä ja vastaehdokas Alexander Stubb 127 ääntä. Weberiä pidettiin alusta asti ennakkosuosikkina, ja hänellä oli EPP:n jäsenpuolueiden suuren osan sekä muun muassa Saksan liittokanslerin Angela Merkelin tuki.


title: Sekologaniini

text: Sekologaniini (CHO) on terpeeneihin ja glykosideihin kuuluva orgaaninen yhdiste. Yhdistettä esiintyy lukuisissa kasveissa ja se on keskeinen välituote alkaloidien biosynteesissä.


title: Sekologaniini

text: Sekologaniini eristettiin ensimmäisen kerran vuonna 1970 japaninkuusaman ("Lonicera morrowii") lehdistä. Sekologaniinin biosynteesi lähtee geranyylipyrofosfaatista kuuden entsyymin katalysoiman reitin kautta. Viimeisessä vaiheessa sekologaniinisyntaasi katalysoi loganiinin hapettumista sekologaniiniksi.


title: Sekologaniini

text: Sekologaniinista muodostuu seuraavissa vaiheissa muita yhdisteitä. Tärkeitä ovat erityisesti alkaloidit, ja sekologaniini on esiaste noin 2 500 eri alkaloidille. Sekologaniini reagoi tryptamiinin kanssa muodostaen striktosidiinia, joka on esiaste kaikille indolialkaloideille. Niistä monet ovat biologisesti aktiivisia. Sekologaniinin ja dopamiinin reaktio on ensimmäinen vaihe isokinoliinialkaloidien, esimerkiksi kiina-alkaloidien ja pyrrolokinonialkaloidien kuten kamptotesiinin biosynteesissä.


title: Phyllis Sjöström

text: Phyllis Eleanor Sjöström (o.s. "Mardall", 1888 Darjeeling, Brittiläinen Intia – n. 1960) oli englantilaissyntyinen oopperalaulaja, joka asui Suomessa 1920-luvun puoleenväliin asti arkkitehti Einar Sjöströmin puolisona.


title: Phyllis Sjöström

text: Phyllis Sjöström esiintyi monissa sopraanorooleissa Suomen Kansallisteatterin ja Suomalaisen Oopperan tuotannoissa vuosina 1912–1925, muun muassa "Carmenin" Frasquitana ja "Lakmén" Rosena. Einar Sjöströmin kuoltua vuonna 1923 Phyllis Sjöström muutti vuonna 1909 syntyneen poikansa kanssa Lontooseen, jossa hän jatkoi laulajanuraansa. He luopuivat vuonna 1929 Suomen kansalaisuudesta. Pojasta Cyril Mardallista tuli merkittävä brittiläinen arkkitehti.


title: Madeleina Kay

text: Madeleina Kay (s. 29. maaliskuuta 1994) on brittiläinen aktivisti, muusikko ja kuvittaja. Hän on Schwarzkopf Stiftung -säätiön Vuoden nuori eurooppalainen 2018. Kay kampanjoi Brexitiä vastaan kirjoittamalla lauluja, esiintymällä tapahtumissa ja tekemällä poliittisia kuvakirjoja.


title: Madeleina Kay

text: Kay ei kampanjoinut ennen vuoden 2016 kansanäänestystä, mutta kansanäänestyksen tulos sai hänet ryhtymään aktivistiksi.


title: Madeleina Kay

text: Lokakuussa 2017 Kay nousi julkisuuteen, kun hän esiintyi "EU Supergirl" -asussaan Euroopan komission Brexit-neuvottelija Michel Barnierin ja Ison-Britannian silloisen Brexit-ministeri David Davisin lehdistötilaisuudessa. Kay saatettiin ulos lehdistötilasta ennen tilaisuuden alkua. Hän on esiintynyt muun muassa BBC:n, Channel 4 News -kanavan ja Deutsche Wellen Brexit-uutisoinnissa.


title: Madeleina Kay

text: Kayn lempinimi ”Alba White Wolf” viittaa hänen valkoiseen Alba-saksanpaimenkoiraansa, joka esiintyy tämän kampanjakuvastoissa. Kayn muihin alter egoihin kuuluvat muun muassa ”Saboteur”-merirosvo ja EU Wonder Woman -hahmo.


Kansallinen liike vakauden ja vaurauden puolesta (Bulgariaksi: Национално движение за стабилност и възход (НДСВ) NDSV, aikaisemmin Kansallinen liike Simeon Toisen puolesta (sama lyhenne), on Bulgarian viimeisen tsaarin Simeon Sakskoburggotskin vuonna 2001 perustama vasemmistoliberaalinen puolue.


title: Kansallinen liike vakauden ja vaurauden puolesta

text: Sakskoburggotski perusti puolueen juuri ennen parlamenttivaaleja, ja se pystyi osallistumaan vaaleihin vain koalition avulla. Se sai 120 parlamentin 240 paikasta, ja Sakskoburggotskista tuli pääministeri.


text: Vuonna 2014 joukko puolueen nimekkäitä poliitikkoja erosi puolueesta ja ehdotti sen hajottamista. Puolue päätti olla asettamatta ehdokkaita vuoden 2017 vaaleihin.


title: Rahan kääntöpiiri

text: Rahan kääntöpiiri on Reijo Mäen vuonna 1994 ilmestynyt romaani.


title: Rahan kääntöpiiri

text: Kirjan tapahtumien taustana on Suomen pankkikriisi. Ollaan alkukesässä 1990. Vaihtotaseen vaje on noussut 23 miljardiin markkaan. Heliborkorko on käynyt talvella kuudessatoista. Suomen pankki on markan arvoa puolustaakseen nostanut korkotasoa ja hallitus vakuuttanut, että markan arvoon ei kajota. Osakekurssit ovat laskeneet. Pankit myyvät yrityksille valuuttaluottoja, ja tulosta tehdään rahoitusinstrumenteilla.


title: Rahan kääntöpiiri

text: Pankinjohtaja Vettenrannan henkilökohtainen velkarahalla rakentama sijoitusyhtiö on laskeneiden kurssien vuoksi kaatumassa. Samoin hänen avioliittonsa. Ratkaisuksi tarjoutuu hänen Tukholman-vuosien kaverinsa Matti Höök, joka painostaa tämän pesemään pankin kautta dollareita, jotka Vettenranta aikoo anastaa.


title: Ilmari Kuokka

text: Ilmari Kuokka (23. heinäkuuta 1901 Virolahti, Suomen suuriruhtinaskunta – 17. tammikuuta 1981 Nuijamaa) oli suomalainen kestävyysjuoksija.


title: Ilmari Kuokka

text: Viipurin Urheilijoita, Nuijamaan Nuijaa ja Virolahden Sampoa edustanut Kuokka kilpaili maratonjuoksussa Amsterdamin kesäolympialaisissa 1928 sijoittuen 24:nneksi. Suomen panos Amsterdamin olympiamaratonilla oli vahva, ja Kuokka oli kuudesta suomalaisosallistujasta heikoiten sijoittunut. Kalevan kisoissa Kuokka voitti vuonna 1931 kultaa 25 000 metrillä ja hopeaa maastojuoksussa ja vuonna 1936 kultaa 25 000 metrillä. Lisäksi hän saavutti hopeaa 25 000 metrillä vuonna 1935 sekä pronssia vuosina 1926 ja 1929. Hän voitti Suomen Urheilulehden maratonin vuosina 1930 ja 1931 ja Helsingin maratonin vuonna 1931 sekä oli kolmas Košicen maratonilla vuonna 1934. Kuokan ennätykset olivat 25 000 metrillä 1.25.18,6 vuodelta 1931 ja maratonilla 2.40.40,0 vuodelta 1928. Kuokka toimi Nuijamaan kunnanvaltuustossa.


title: Yrjö Korholin-Koski

text: Yrjö Korholin-Koski (3. toukokuuta 1900 Helsinki, Suomen suuriruhtinaskunta – 2. maaliskuuta 1978 Lake Worth, Florida, Yhdysvallat) oli suomalainen kestävyysjuoksija.


title: Yrjö Korholin-Koski

text: Helsingin Kullervoa ja Finnish American Athletic Clubia edustanut Korholin-Koski kilpaili maratonjuoksussa Amsterdamin kesäolympialaisissa 1928 sijoittuen seitsemänneksi. Hän voitti Yhdysvaltain maratonmestaruuden alimatkalla vuonna 1930 ja oli Bostonin maratonilla toinen vuosina 1927 ja 1929, kolmas vuosina 1930 ja 1931 sekä seitsemäs vuonna 1926. Vuonna 1929 Korholin-Koski voitti 70 km:n pituisen Providence–Boston-juoksun. Hänen ennätyksensä maratonilla oli vuonna 1929 juostu 2.35.36.


title: Yrjö Korholin-Koski

text: Korholin-Koski muutti Yhdysvaltoihin Ville Ritolan taloudellisella tuella vuonna 1924 käyttäen uudessa kotimaassaan nimeä Karl Koski. Olympiakarsintoihin hän pystyi osallistumaan Suomen amerikansuomalaisten antaman rahallisen tuen turvin.


title: Pitkä lounas

text: Pitkä lounas on Reijo Mäen vuonna 2002 julkaisema rikosromaani.


title: Pitkä lounas

text:
Kirja kertoo dekkarikirjailija Vertti Hietasesta, jonka viisi rikoskomisario Malmi -kirjaa ovat myyneet hyvin mutta novellikokoelma "Pandakarhujen rakkauselämästä" ei. Hietanen on alkoholisoitunut eikä ole kyennyt kirjoittamaan neljään vuoteen mitään. Hänen nykyinen ja entinen vaimonsa käyvät puhelinpalavereja miehen toimettomuuden johdosta. Hietasen salainen tyttöystävä Niina Nyyssölä on murhattu mutta kirjailija ei muista tapahtumaillasta mitään.
Hietanen on kotoisin Laviasta ja muuttanut vuonna 1982 Turkuun opiskelemaan kauppatieteitä. Hietanen on käynyt lukiota Kankaanpäässä Ninan kanssa ja menettänyt hänet aikanaan kenkätehtailijan pojalle, koska tällä on ollut satapiikkinen Honda ja Hietasella vain käynnistysvikainen mopo. Hietanen pitää ratkaisua ymmärrettävänä.


title: Pitkä lounas

text: Teos on kirjoitettu minämuodossa. Se vastaa miljööltään ja teemoiltaan Mäen Vares-kirjoja. Kirjaa on kuvattu viiston itseironiseksi.


title: Guardian: The Lonely and Great God

text: Guardian: The Lonely and Great God () on televisioyhtiö tvN:n esittämä eteläkorealainen draamasarja. Sen päärooleissa ovat Gong Yoo, Kim Go-eun, Lee Dong-wook, Yoo In-na ja Yook Sung-jae.


title: Älä sinä huoli

text:
Älä sinä huoli oli Matti Inkisen Sig-yhtyeen kappale, joka julkaistiin sekä singlenä
että albumilla "Syke" vuonna 1983. Kappale oli tyyliltään syntikka-diskopoppia. Maaliskuussa julkaistu single "Älä sinä huoli" nousi myyntilistala sijalle 24. Suositumpi se oli radion jokamiehen listalla. Siellä se oli kesällä 1983 ykkösenä.


title: Kuoleman kapellimestari

text: Kuoleman kapellimestari on Reijo Mäen vuonna 1991 ilmestynyt kuudes Jussi Vares -dekkari.


title: Kuoleman kapellimestari

text: Vares tapaa kihlattunsa kanssa vanhan tuttunsa, josta on tullut hyvin salaperäinen. Kihlattu ja tuttu murhataan, ja Vares vetäytyy setämiehensä rintamasotaveteraani Valtterin luo Siikaisten Saarikoskelle, kunnes saa toimeksiannon alkaa selvittää tapausta.


title: Kuoleman kapellimestari

text: Kirjan tapahtumapaikkoja ovat Mäelle tyypillisesti myös Tukholma, jossa hän on ollut nuorena töissä muun muassa metron lipunmyyjänä. Tapahtumat liittyvät myös Suomen ulkopolitiikkaan, suhteeseen Neuvostoliittoon ja kirjoittamishetkellä ajankohtaiseen sosialistisen leirin hajoamiseen. Lisäksi kommentoidaan naiiveja maailmanparannusideologioita ja niiden ilmentymiä.


title: Kuoleman kapellimestari

text: Kirjassa mainitaan nimeltä Vareksen näyteikkunassa näkemät kirjat Jörn Donnerin Presidenten ja Jan Guilloun Fiendens fiende.


title: UEFA Nations League 2018–2019 – Liiga B

text: UEFA Nations Leaguen kauden 2018–2019 liiga B:n lohkovaihe pelataan 6. syyskuuta – 20. marraskuuta 2018. Liiga B:n neljän lohkon voittajat nousevat Nations Leaguen kauden 2020–2021 Liiga A:han, ja kolmanneksi sijoittuneet putoavat Liiga C:hen. Liiga B:ssä pelaavat ilta sijoilla 13–24 olleet joukkueet.


title: UEFA Nations League 2018–2019 – Liiga B

text: Lohkoarvonta suoritettiin 24. tammikuuta 2018 Lausannessa, Sveitsissä.


title: Kansojen liiga 2018–2019 – Liiga C

text: Kansojen liigan kauden 2018–2019 Liiga C:n lohkovaihe pelataan 6. syyskuuta – 20. marraskuuta 2018. Liiga C:n neljän lohkon voittajat nousevat Kansojen liigan kauden 2020–2021 Liiga B:hen, ja huonoin kolmanneksi sijoittunut sekä neljänneksi sijoittuneet putoavat Liiga D:hen. Liiga C:ssä pelaavat ilta sijoilla 25–39 olleet joukkueet.


title: Kansojen liiga 2018–2019 – Liiga C


title: UEFA Nations League 2018–2019 – Liiga D

text: UEFA Nations Leaguen kauden 2018–2019 liiga D:n lohkovaihe pelataan 6. syyskuuta – 20. marraskuuta 2018. Liiga D:n neljän lohkon voittajat nousevat Nations Leaguen kauden 2020–2021 Liiga C:hen. Liiga D:ssä pelaavat ilta sijoilla 40–55 olleet joukkueet.


title: UEFA Nations League 2018–2019 – Liiga D


title: Alustaosuuskunta

text: Alustaosuuskunta on jäsentensä omistama osuuskuntamuotoinen liikeyritys, joka harjoittaa sähköisen alustan kautta tapahtuvaa tavaroiden ja/tai palveluiden myyntiä tai jakamista. Alustaosuuskuntien tarkoituksena on helpottaa jäsentensä elinkeinon harjoittamista siten, että palveluntuottajat omistavat alustaa ylläpitävän yrityksen. Osuuskunnan jäsenet jakavat yrityksen tuottaman ylijäämän, osallistuvat yrityksen demokraattisesti tapahtuvaan päätöksentekoon tai käyttävät sen palveluita.


title: Alustaosuuskunta

text: Alustaosuuskunta on yksi alustatalouden ilmentymistä.


title: Alustaosuuskunta

text: Esimerkkejä alustaosuuskunnallisista yhtiöistä ovat esimerkiksi saksalainen verkkokauppa Fairmondo, hierojien perustama Loconomics ja yhdysvaltalainen valokuvaajien kuvapankki Stocksy.


title: Amsterdamin kuninkaallinen palatsi

text: Amsterdamin kuninkaallinen palatsi on yksi kolmesta palatsista, jotka ovat monarkin käytössä. Palatsi rakennettiin kaupungintaloksi Hollannin suurvalta-ajan aikana 1600-luvulla. Palatsi sijaitsee Amsterdamin keskustassa Nieuwe Kerkin vieressä Dam-aukion länsilaidalla kansallismuistomerkkiä vastapäätä.


title: Saulius Skvernelis

text: Saulius Skvernelis (s. 23. heinäkuuta 1970) on liettualainen poliitikko, joka toimii maansa pääministerinä vuodesta 2016.


title: Saulius Skvernelis

text: Entinen poliisipäällikkö nousi pääministeriksi, kun vanhoihin puolueisiin pettyneet äänestäjät äänestivät hänen keskustalaisen Talonpoikien ja vihreiden liiton (LVZS) vaalivoittoon vuoden 2016 parlamenttivaaleissa.


title: Saulius Skvernelis

text: Skvernelis opiskeli insinööriksi Vilnan teknillisessä yliopistossa ja suoritti myös oikeustieteen maisterin tutkinnon vuonna 2005. Hän opetti poliisiopistossa ja siirtyi sieltä poliisin ylimpään johtoon.


title: Kolminkertainen virka

text: Jeesuksen Kristuksen kolminkertainen virka () on kristillinen oppi, joka perustuu Vanhan testamentin opetuksiin, joista kristityillä on erilaisia näkemyksiä. Sen kuvasi Eusebius ja sitä kehitti John Calvin.


title: Kolminkertainen virka

text: Kolminkertaisen viran opissa todetaan, että Jeesus Kristus suoritti kolmea tehtävää (tai "virkaa") maanpäällisessä palvelutyössään - profeetan (5. Moos. 18:14-22), papin (Psalmit 110:1-4) ja kuninkaan (Psalmit 2).


title: Kolminkertainen virka

text:
Vanhassa testamentissa jonkun nimittäminen mihin tahansa asemaan näistä kolmesta olisi voitu vahvistaa voitelemalla hänet kaatamalla öljyä hänen päähänsä. Siten termi messias eli "voideltu", liittyy käsitteeseen kolminkertaisesta virasta. Kun kuninkaan virka on useimmin Messiaan, Jeesuksen rooli pappina, johon liittyy esirukous Jumalan edessä, on myös tärkeä Uudessa testamentissa, parhaiten selitettynä Heprealaiskirjeen luvuissa 7-10.
Eusebius, joka laati tämän kolminkertaisen luokittelun, kirjoittaa: "Ja meille on kerrottu myös, että tietyistä profeetoista itsestään tuli, voitelun kautta, eräänlaisia Kristuksia, niin, että kaikki nämä ovat viittauksia todelliseen Kristukseen, Jumalan innoittamaan ja taivaalliseen Sanaan, joka on kaikkien ainoa ylimmäinen pappi, ja jokaisen olennon ainoa Kuningas, ja Isän ainoa profeettojen ylin profeetta." Uskonpuhdistuksen aikana tällä käsitteellä on ollut merkittävä rooli luterilaisessa kristologiassa ja reformoitujen teologien, kuten John Calvin ja John Wesley, kristologiassa.


title: Kolminkertainen virka

text: Walter A. Elwell väittää, että kristillisten teologit näkevät kaikki muut Kristuksen roolit niin, että ne jäävät näistä yhden roolin alle.


title: Kolminkertainen virka

text: Kristus on Jumalan äänitorvi profeettana, joka puhuu ja opettaa Jumalan Sanaa, ja on äärettömän paljon suurempi kuin kaikki profeetat, jotka puhuivat Jumalan puolesta ja tulkitsivat Jumalan tahtoa. Vanhan testamentin profeetta toi Jumalan viestin ihmisille. Kristus, Sanana (Joh. 1:1-18)/Logoksena on ilmestyksen Lähde. Näin ollen Jeesus ei koskaan käyttänyt viestikaavaa, joka liitti profeetan sanat Jumalalle profeetalliseen lauseeseen ""Näin sanoo Herra"." Kristus, ollen samaa luonnetta, antaa lopullisen ja toden selityksen Jumalasta.


title: Kolminkertainen virka

text: Sana/Logos on Valo. Todellisena Valona (Joh. 1:1-18) Jeesus Kristus yksinomaan valaisee ihmiskunnan profeetan virassa. Jeesus vahvisti jumalallisen identiteettinsä ja auktoriteettinsa, paljastaen Jumalan ihmiskunnalle, jatkaen Hänen työtään tulevaisuuteen Valona (Ilm. 22:3).


title: Kolminkertainen virka

text: Kristus, jonka lähelle uskovat menevät luottamuksellisesti, tarjosi Itsensä uhrina ihmiskunnan puolesta ylipappina (Hepr. 4:14). Vanhan Testamentin papit julistivat Jumalan tahtoa, antoivat siunauksen liiton, ja ohjasivat  uhrien käsittelyä. Pappi edusti ihmiskuntaa Jumalan edessä. Ihmiskunnan otettua pappeuden viran heikkoudessaan Jeesus pitää asemansa tuhoutumattomalla voimalla, joka voittaa ihmiskunnan heikkouden, kuten on kuvattu läpi Heprealaiskirjeen. Ylipappina Kristus tuli yhdeksi ihmiskunnan kanssa inhimillisessä heikkoudessa, tarjosi rukouksia Jumalalle, valitsi kuuliaisuuden kärsimyksen kautta ja tunsi myötätuntoa ihmiskunnan vaikeuksia kohtaan.


title: Kolminkertainen virka

text: Kristuksen sovittava kuolema on Hänen työnsä ytimessä Ylipappina. Metaforia käytetään kuvaamaan Hänen kuolemaansa ristillä, kuten, "Kristus, Jumalan Karitsa, joka vuodatti verensä ristillä syntiuhrina ihmiskunnan puolesta". Kristus teki yhden syntiuhrin ylipappina, toisin kuin Vanhan testamentin papit, jotka jatkuvasti toimittivat uhrauksia ihmiskunnan puolesta. Johtuen Kristuksen työstä ristillä ihmiskunnalla on mahdollisuus saada elävä suhde Jumalan kanssa. Toisaalta henkilöitä, jotka kieltävät Jumalan työn, on kuvattu syntiin kuolleiksi ilman Jumalaa ja ilman toivoa. Perinteisessä kristinuskossa (roomalaiskatolinen, ortodoksinen, Anglikaaninen kirkko, orientaaliortodoksinen ja Assyrian kirkot), uskotaan, että pappi saatuaan Pyhän viran sakramentin kätten päällepanemisen kautta jakaa Kristuksen pappeuden, ja näin ollen vain papit voivat tarjota eukaristisen uhrin.


title: Kolminkertainen virka

text:
Kristus, korotettu Korkea Pappi, sovittaa synnin, joka katkaisee ihmiskunnan yhteyden Jumalan kanssa. Puolestaan Hänellä on täydet oikeudet hallita kirkkoa ja maailmaa Kuninkaana. Kristus istuu Jumalan oikealla puolella, kruunattuna kirkkaudella "kuningasten Kuninkaana ja herrojen Herrana." "Jumala pani voimansa tekemään työtä Kristuksessa,jota hän osoitti herättäessään Kristuksen kuolleista ja asettaessaan hänet istumaan oikealle puolelleen taivaassa, ylemmäksi kaikkia valtoja, voimia ja mahteja, ylemmäksi kaikkia herruuksia, jotka mainitaan tässä ja tulevassakin maailmassa. Jumala on alistanut kaiken hänen valtaansa ja asettanut hänet kaiken yläpuolelle seurakuntansa pääksi."
(a) profeetallinen virka ("munus", tai "officium propheticum") sisältää opetuksen ja Kristuksen ihmeet.


title: Kolminkertainen virka

text: (b) papin virka ("munus sacerdotale") koostuu maailman syntien sovituksesta ristinkuoleman kautta, ja korotetun Vapahtajan jatkuvasta esirukouksesta hänen kansansa puolesta ("redemptio et intercessio sacerdotalis").


title: Kolminkertainen virka

text: (c) kuninkaan virka ("munus regium"), jolla Kristus perusti valtakunnan, puolustaa kirkkoaan kaikkia vihollisia vastaan, ja hallitsee kaikkia asioita taivaassa ja maan päällä. Vanha jumaluusoppineet erottavat toisistaan luonnon hallitsemisen ("regnum naturae sive potentiae"), joka koskee kaikkia asioita; armon hallitsemisen ("regnum gratiae"), joka koskee kirkon taistelua maan päällä; ja kunnian hallitsemisen ("regnum gloriae"), joka koskee kirkon voittoa taivaassa.


title: Kolminkertainen virka

text: Teologit, jotka seurasivat Lutheria ja Melanchthonia 1600-luvun puoliväliin, käsittelevät Kristuksen pelastavaa työtä kahden ääripään, kuninkaan ja papin välillä. Calvin, hänen teoksensa "Institutes of the Christian Religion" (1536) ensimmäisessä painoksessa, toimi samoin, ja vasta kolmannessa painoksessa (1559) ja Genevan katekismuksessa hän täysin esitteli kolme virkaa. Tätä kätevää Kristuksen virkojen kolminkertaista jakoa käyttivät molempien tunnustuksien teologit 1600-luvun aikana.


title: Kolminkertainen virka

text: Katolisen kirkon katekismus toteaa: "Jeesus täytti Israelin messiaanisen toivon kolminkertaisessa virassaan pappina, profeettana ja kuninkaana."


title: Kolminkertainen virka

text: 400-luvulla Pyhä Augustinus tarkasteli kirjassaan "Harmony of the Gospels"  painotuksia, joita eri evankeliumien kirjoittajilla oli Jeesuksesta: Matteus painotti kuninkuutta, Markus ihmiskuntaa, Luukas pappeutta ja Johannes jumaluutta."Artikkeli on kirjoitettu englanninkielisen Wikipedian artikkelin "Threefold office" pohjalta."


title: Henry Liddon

text: Henry Liddon (20. huhtikuuta 1932 – 23. syyskuuta 1987) oli brittiläinen kartanlukija, joka tunnettiin muun muassa Paddy Hopkirkin, Rauno Aaltosen ja Timo Mäkisen pitkäaikaisena kartanlukijana.


title: Henry Liddon

text: Liddon aloitti uransa silloisessa ralliautoilun EM-sarjassa vuonna 1962, jolloin hän osallistui Englannin RAC-ralliin ruotsalaisen Bengt Söderströmin kanssa Mini Cooperilla. Vuosina 1963–1965 Liddon toimi pääsääntöisesti maanmiehensä, Mini-kuljettaja Paddy Hopkirkin kartanlukijana. Pari saavutti ensimmäisen voittonsa vuoden 1964 Monte Carlon rallissa.


title: Henry Liddon

text:
Vuonna 1966 Liddon istui yhden kilpailun Hopkirkin kartanlukijana mutta muutoin kuljettajana oli joko britti Tony Fall tai suomalainen Rauno Aaltonen. Aaltosen kartanlukijana Hopkirk oli voittamassa Hollannin Tulpenrallia sekä Tšekin Vltava-rallia. Kauden 1967 Liddon toimi myös Aaltosen kartanlukijana parhaana saavutuksena Monte Carlon rallin voitto. Vuonna 1968 Aaltonen ja Liddon osallistuivat vain kahteen EM-ralliin Monte Carlossa ja Kreikassa mutta niiden ohessa he ajoivat muutaman sarjan ulkopuolisen kilpailun, yhtenä niistä Lontoo-Sydney maraton ralli, josta saavutuksena oli viides sija.
Vuonna 1969 Liddon ajoi alkuvuodesta kolme kilpailua Aaltosen kanssa Lancia Fulvialla, joista vain San Remon ralli kuului kuljettajien EM-sarjaan. Loppukaudesta Liddon ajoi toiset kolme rallia yhdessä maanmiehensä Tony Fallin kanssa. Vuonna 1970 Liddon ajoi Rauno Aaltosen kanssa Lontoo-Mexico maratonrallin, josta tuloksena kolmas sija. Muutoin hän istui kolmessa rallissa Timo Mäkisen kartanlukijana. Näiden joukkoon kuului kauden ainoana kuljettajien EM-sarjan osakilpailuna Jyväskylän Suurajot. Lisäksi ohjelmaan kuuluivat uuden autonvalmistajien maailmanmestaruussarjan Monte Carlon ja Britannian osakilpailut. Yhteistyö Timo Mäkisen kanssa jatkui vuoteen 1977 asti. Kaudella 1973 Liddon toimi Markku Alénin kartanlukijana tämä ensimmäisessä ulkomaan rallissa, Englannin kansalliseen sarjaan kuuluneessa Lindisfarne-rallissa. 1974 Liddon kävi Etelä-Afrikassa ajamassa yhden paikallisen kilpailun yhdessä Simo Lampisen kanssa. 1976 Liddon toimi Kreikan MM-rallissa Shekhar Mehtan kartanlukijana. 1977 Liddon ajoi viimeisen kautensa Timo Mäkisen kanssa ja toimi siinä ohessa kahdessa MM-osakilpailussa ruotsalaisen Ove Anderssonin kartanlukijana.


title: Henry Liddon

text:
Vuonna 1978 Liddon osallistui enää kolmeen MM-osakilpailuun, joista Safarirallissa kuljettajana oli Simo Lampinen ja Portugalissa sekä Kreikassa Ove Andersson. Näiden lisäksi hän ajoi Portugalin Madeira-rallin yhdessä Ari Vatasen kanssa. 1979 Liddon oli Toyota Team Europen palkkalistoilla ja kilpaili neljässä EM-rallissa saksalaisen Achim Warmboldin kartanlukijana ja kolmessa MM-rallissa Ove Anderssonin kartanlukijana. Näiden lisäksi hän ajoi Safarirallissa yhdessä ranskalaisen Jean-Pierre Nicolasin kanssa. Jyväskylän Suurajoissa hän toimi viimeisen kerran Timo Mäkisen kartanlukijana ja kauden viimeisessä Britannian MM-rallissa kuljettajana oli Tapio Rainio, jonka kartanlukijana hän oli toiminut jo aiemmin samalla kaudella Etelä-Afrikassa ajetussa Castrol-rallissa.
Vuonna 1980 Liddon toimi vielä neljässä kilpailussa kartanlukijana Nicolasille ja Anderssonille. Uran viho viimeisen rallinsa Liddon luki karttaa Norsunluurannikon Bandama-rallissa Ove Anderssonille.


title: María Jesús Montero

text: María Jesús Montero Cuadrado (s. 4. helmikuuta 1966 Sevilla) on espanjalainen poliitikko.


title: María Jesús Montero

text: Montero on Andalusian parlamentin jäsen vuodesta 2008 alkaen. Hän on Pedro Sánchezin hallituksen valtiovarainministeri kesäkuusta 2018 alkaen.


title: María Jesús Montero

text: Montero on valmistunut lääkäriksi Sevillan yliopistosta. Hän on suorittanut opintoja myös EADA-kauppakorkeakoulussa (Escuela de Alta Dirección y Administración) Barcelonassa.


title: María Jesús Montero

text: "OK Diario" -verkkolehti kertoi kesäkuussa 2018, että Montero ei ole suorittanut maisterin tutkintoa EADA:ssa, kuten hän on antanut ymmärtää, vaan alemman tutkinnon.


title: NM-lista

text: NM-lista ("New Markets") oli kasvuhakuisille ja kansainvälisesti suuntautuneille pk-yrityksille tarkoitettu Helsingin pörssin arvopaperilista.


title: NM-lista

text: NM-lista perustettiin lokakuussa 1998. Sen tarkoitus oli laskea pörssilistautumisen kynnystä. Listalle haluttiin kasvuhakuisia, etenkin elektroniikan, biotekniikan ja lääketeollisuuden aloilla toimivia pk-yrityksiä. Yrityksen markkina-arvon tuli olla vähintään 10 miljoonaa markkaa. Yritykseltä ei vaadittu kolmen vuoden toimintahistoriaa kuten pörssin muilla listoilla. Vastaavia listoja oli perustettu Helsingin lisäksi myös muihin Euroopan pörsseihin.


title: NM-lista

text: Perustettaessa NM-listalla ei ollut ainoatakaan yritystä. Ensimmäinen yritys listalle saatiin maaliskuussa 1999, kun Internet-palveluja tuottanut TJ Tieto listautui. Listautuminen vilkastui syksyllä 1999. Kurssit nousivat. Huippu saavutettiin kevättalvella 2000. Nousua seurasi raju romahdus, joka johtui teknologiaosakkeista alkaneesta pörssiromahduksesta.


title: NM-lista

text: Lokakuuhun 2002 mennessä NM-listalle oli listautunut 14 yritystä. Yritysten markkina-arvoista oli hävinnyt 50–98 %. Valtaosa listan osakkeista oli muuttunut niin sanotuiksi senttiosakkeiksi, joiden kurssi oli alle euron. Osakkeiden vaihto oli pientä.


title: NM-lista

text: NM-lista poistui käytöstä, kun pörssin kaikki listat yhdistettiin 2.10.2006 alkaen yhdeksi pohjoismaiseksi listaksi.


title: Maexmontanin viinatehdas

text: Maexmontanin viinatehdas oli Helsingin Siltavuorenrannassa sijainnut viinatehdas. Se tuhoutui Helsingin valtauksen yhteydessä Suomen sisällissodassa 12.4.1918.


title: Maexmontanin viinatehdas

text: Tehtaan perusti Piikkiöstä kotoisin ollut apteekkari Sigfrid Edvard Maexmontan (1831–1880). Asetuttuaan Helsinkiin vuonna 1860 hän toimi ensin apteekkarina, mutta aloitti vuonna 1864 toiminnan studiovalokuvaajana ja kiertävänä valokuvaajana. Lyhyen valokuvaajanuransa jälkeen Maexmontan palasi apteekkariksi Suomenlinnaan. Apteekin mentyä konkurssiin hän perusti menestyvän viinatehtaan ja alkoholin tuontiliikkeen, joiden yhteydessä toimi myös pelikorttitehdas.


title: Maexmontanin viinatehdas

text: Viinatehdas sijaitsi korttelissa 132a nimeltään "Pesulaitos", koska siinä sijaitsi 1900-luvun alussa Levinin pesulaitos. Vuonna 1905 alue siirtyi viinatehtaan hallintaan. Korttelin pari, kortteli 132b, esiintyy vanhassa asemakaavassa nimellä "Venäläinen provianttimakasiini". Koko alue liitettiin itsenäisyyden alkuvuosina viereiseen Hevosen kortteliin.


title: Maexmontanin viinatehdas

text: Viinatehdas tuhoutui 12.4. Helsingin valtauksessa. Tehdas syttyi palamaan kolmannesta tykinlaukauksesta saksalaisten pommittaessa Hakaniemeä Töölöstä käsin. Tehtaan palaessa saksalaiset joukot etenivät Rautatieasemalta punaisten Pitkällesillalle rakentamalle barrikadille ja pyrkivät sillan yli käyttämällä punavankeja ihmiskilpinä. Pimenevän yön tulituksessa 25–30 punaista kaatui ja suuri joukko haavoittui.


title: Senttiosake

text: Senttiosake tarkoittaa pörssiosaketta, jonka kurssi on alle yhden euron tai dollarin.


title: Senttiosake

text: Voimakkaat arvonheilahtelut ovat olleet tyypillisiä senttiosakkeille. Kun osakkeen hinta muuttuu sentillä, se voi tarkoittaa monen prosentin hinnanmuutosta. Sijoittajan kannalta senttiosakkeet ovat arvaamattomia, ja monet karttavat niitä. Senttiosakkeisiin on kohdistunut myös kurssivedätystä tekaistuilla uutisilla.


title: Vaasan tarkka-ampujakasarmit

text: Vaasan tarkka-ampujakasarmit on 1880-luvulla rakennettu kasarmialue Vaasassa, keskustan lounaisosassa ortodoksikirkon ympärillä ja Korsholmanpuistikon varrella. Aluetta käyttävät nyt monet taidealan toimijat kattonimellä Kulttuurikasarmi, ja siellä sijaitsevat muun muassa tanssin aluekeskus ja ruotsinkielinen työväenopisto Arbis.. Sairaalarakennus toimii hostellina.


title: Vaasan tarkka-ampujakasarmit

text: Alueen suunnitteli arkkitehti August Boman, ja se oli ensin Vaasan tarkk’ampujapataljoonan käytössä. Venäläistämistoimien aikana sinne oli sijoitettu venäläinen joukkoyksikkö, mutta itsenäistymisen jälkeen kasarmialue siirtyi Suomen puolustusvoimille. Sinne on ollut sijoitettuna kolme eri joukko-osastoa. Viimeisenä siellä toimi Vaasan rannikkopatteristo, joka lakkautettiin vuoden 1998 lopussa. Sen jälkeen alue on siirtynyt pääosin Vaasan kaupungille. Kasarmialueen vanhimmat rakennukset ovat suojeltuja, ja ne on inventoitu valtakunnallisesti merkittävien kulttuuriympäristöjen joukkoon.


title: Vaasan tarkka-ampujakasarmit

text: Vaasan palon jälkeen lääninarkkitehti Carl Axel Setterberg piirsi vuonna 1855 uuden asemakaavan. Kirkkopuistikon eteläpäähän hän suunnitteli kirkkotorin (Aleksanterintori) ja paikan kreikkalaiskatoliselle kirkolle. Setterbergin suunnittelema Pyhän Nikolaiksen kirkko valmistui 1862.


title: Vaasan tarkka-ampujakasarmit

text: Setterberg kaavoitti asemakaavassaan ortodoksikirkon ympäristöön kruunun tontteja ja huomioi näin kasarmialueen rakentamisen. Krimin sodan jälkeen Vaasaan sijoitettiin uudestaan venäläisiä joukkoja. Kaupungista oli kuitenkin vaikea löytää majoitustiloja. Setterberg laati piirustukset kasarmirakennuksesta. Piirustuksia ei hyväksytty, ja Yleisten rakennusten ylihallituksen intendentti Ernst Lohrmann teki uudet suunnitelmat, joiden pohjalta kivikasarmi rakennettiin Aleksanterintorin läntisellä puolella olevalle tontille.


title: Vaasan tarkka-ampujakasarmit

text: Venäjän keisarikunta seurasi perästä, kun 1800-luvun lopulla monet Euroopan maat siirtyivät asevelvollisuusarmeijaan. Aleksanteri II vahvisti joulukuussa 1878 lain yleisestä asevelvollisuudesta Suomeen. Suomeen perustettiin kahdeksan tarkk’ampujapataljoonaa ja niistä yksi sijoitettiin Vaasaan.


title: Vaasan tarkka-ampujakasarmit

text: Vaasan kaupungille esitettiin, että tarkk’ampujapataljoona tarvitsisi kasarmialueen ja ampumaradan. Aluetta alettiin suunnittelemaan Aleksanterintorin itä- ja länsipuolella oleville kruunulle kuuluneille tonteille ja torin eteläpuolella olevalle korttelille, jonka kaupunki oli valmis luovuttaa kasarmikäyttöön. Yleisten rakennusten ylihallituksen arkkitehti August Boman laati alueen suunnitelman ja rakennuspiirustukset. Vuosina 1881–1882 kasarmialueelle valmistui viisi upseerien asuntoa, kerho- ja kansliarakennus, neljä komppaniakasarmia, päävartio, artelli, varushuone, sairaalakompleksi sekä useita huoltorakennuksia.


title: Vaasan tarkka-ampujakasarmit

text: Kasarmi sai ensimmäiset varusmiehensä marraskuussa 1881, jolloin osa rakennuksista oli edelleen kesken. Kasarmia jouduttiin laajentamaan 1890-luvulla. Suuremmista suunnitelmista huolimatta alueelle rakennettiin vain uusi kasarmirakennus sekä yksi asuinrakennus Tiilitehtaankadun eteläpuolelle. Se oli tarkoitettu naimisissa oleville aliupseereille. Lisäksi uusi saunarakennus valmistui vuonna 1899.


title: Vaasan tarkka-ampujakasarmit

text: Nikolai II määräsi venäläistämistoimien yhteydessä uuden lain, joka johti suomalaisen sotaväen lakkauttamiseen. Vaasan kasarmitkin luovutettiin venäläisille ja sinne sijoitettiin ensimmäisen suomalaisen tarkk’ampujaprikaatin neljäs tarkk’ampujarykmentti. Venäläiset rakensivat kasarmialueelle ainakin viisi rakennusta. Valkoiset joukot valtasivat kasarmit 28. tammikuuta 1918. Sisällissodan aikana kasarmialueella ja Raastuvankadun kansakoulussa oli noin 2 000 venäläistä vankia.


title: Vaasan tarkka-ampujakasarmit

text: Suomen itsenäisyyden aikana Vaasan kasarmeissa on ollut kolme joukko-osastoja. Jääkäriprikaati oli sijoittunut sinne 1918–1934. Tuona aikana kasarmialueella ei tehty merkittäviä rakennushankkeita, tosin varuskunta sai vuonna 1926 Vaasan Kruununmakasiinin varastorakennukseksi.


title: Vaasan tarkka-ampujakasarmit

text: Puolustusvoimien uudelleenjärjestelyn seurauksena Vaasaan sijoitettiin vuonna 1935 tykistörykmentti. Se tarvitsi enemmän tilaa kuin jalkaväen osasto, joten kasarmialuetta jouduttiin laajentamaan. Lisärakentaminen aloitettiin jo vuonna 1934. Vaasan kaupunki luovutti puolestaan vuonna 1937 kahdeksan uutta tonttia. Niille rakennettiin muun muassa uusi autohalli- ja korjaamorakennus. Toisen maailmansodan aikana kasarmia käytettiin kenttätykistön aliupseerien ja miehistön koulutuksessa. Talvisodassa Vaasan pommituksissa tuhoutui kaksi kasarmirakennusta.


title: Vaasan tarkka-ampujakasarmit

text: Vaasaan sijoitettiin sodan jälkeen Jääkäripataljoona 1. Pataljoonan kantahenkilökunnan kasvu aiheutti uuden asuntopulan, ja Tiilitehtaankadun eteläpuolella ollut pesutupa muutettiin asuinrakennukseksi ja kasarmialueen etelälaitaan rakennettiin neljä asuntoparakkia. Parakeista luovuttiin, kun 1950-luvulla valmistui Puolustusministeriön tyyppipiirusten mukainen uusi asuinrakennus.


title: Vaasan tarkka-ampujakasarmit

text: Jääkäripataljoona 1 siirrettiin vuonna 1964 Sodankylään. Suomenlinnasta puolestaan Vaasaan siirrettiin Vaasan rannikkopatteristo, joka toimi Vaasassa 1964–1998. Kantahenkilökuntaa varten rakennettiin vuonna 1967 uusi Aino Kallio-Ericssonin suunnittelema asuinrakennus. Vanhoja kasarmirakennuksia alettiin liittää seuraavana vuonna kaukolämpöverkkoon. Viimenenkin puulämmitteinen talo oli verkossa vuonna 1978. Osmo Lapon suunnittelema uuis koulutustalo valmistui vuonna 1990.


title: Vaasan tarkka-ampujakasarmit

text: Vaasan rannikkopatteristo päätettiin lakkauttaa vuonna 1997, ja patteriston toiminta loppui vuoden 1998 lopussa. Suurin osa kasarmialueesta siirtyi Vaasan kaupungille, mutta osa rakennuksista jäi valtiolle.


title: Vaasan tarkka-ampujakasarmit

text: Vaasan tarkka-ampujakasarmit kuuluvat Museoviraston valtakunnallisesti merkittävien kulttuuriympäristöjen inventointiin. Se on Museoviraston mukaan yksi Suomen parhaiten säilyneistä 1880-luvun tyyppipiirustusten mukaan rakennetuista puukasarmialueista.


title: Vaasan tarkka-ampujakasarmit

text: Rakennussuojelulain suojelema alue käsittää Kasarmikadun, Raastuvankadun, Tiilitehtaankadun ja Koulukadun rajaaman alueen. Suojelumääräysten mukaan rakennusten ulkoasu koristelistoituksineen sekä sisätilojen huonejako ja rakennusosat on säilytettävä. Kasarmialuetta on lisäksi hoidettava sekä rakennuksia käytettävä siten, että niiden historiallinen arvo ja luonne säilyvät.


title: Subnautica Below Zero

text: Subnautica Below Zero on Unknown Worlds Entertainmentin kehittämä selviytymispeli, joka on irrallinen jatko-osa "Subnauticalle". Peli sijoittuu ajallisesti Subnautican jälkeiseen aikaan, samalle planeetalle, mutta eri sijaintiin. Pelin Early Access-versio julkaistiin 30. tammikuuta 2019.


title: Subnautica Below Zero

text: Pelissä on neljä pelimuotoa: Selviytyminen (Survival), Hardcore, Vapaa (Freedom) ja Luova (Creative). Selviytymistila on pelaajan normaali vaikeusaste, jolla nälkä, jano ja happi ovat käytössä. Hardcore on selviytymistilan kaltainen, mutta pelaajan täytyy aloittaa täysin alusta kuollessaan. Vapaassa pelimuodossa pelaajan ei tarvitse välittää ruuasta tai vedestä ja luovassa tilassa pelaaja ei voi kuolla ja hänellä on vapaat kädet kaikkeen.


title: Nadia Calviño

text: Nadia María Calviño Santamaría (s. 3. lokakuuta 1968 La Coruña) on espanjalainen taloustieteilijä ja poliitikko.


title: Nadia Calviño

text: Calviño on Espanjan talous- ja yritysministeri kesäkuusta 2018 alkaen. Vuosina 2006–2018 Calviño työskenteli Euroopan Unionin toimielimissä. Hän oli Euroopan komission budjettipääosaston pääjohtaja 2014–2018. Ennen julkista sektoria hän työskenteli asianajotoimistoissa ja yliopiston professorina.


title: Nadia Calviño

text:
Calviño opiskeli taloustiedettä Madridin Complutense-yliopistossa ja oikeustiedettä UNED:ssa (Universidad Nacional
de Educación a Distancia).


title: Katalonian tasavalta (1931)

text: Katalonian tasavalta () oli Francesc Maciàn vuonna 1931 itsenäiseksi julistama valtio. Katalonian tasavallasta oli tarkoitus tulla osa Iberian liittovaltiota, mutta kyseistä liittovaltiota ei perustettu ja tasavallasta tuli osa Espanjan toista tasavaltaa.


title: Katalonian tasavalta (1931)

text: 14 huhtikuuta 1931 Katalonian tasavaltalaisen vasemmiston johtaja Francesc Macià julisti Katalonian tasavallan itsenäiseksi muutema tunti ennen Espanjan toisen tasavallan julistamista. Macià oletti että Espanjan muut kansat olisivat julistautuneet tasavalloiksi luodakseen Iberian liittovaltion.


title: Katalonian tasavalta (1931)

text: Kolme päivää myöhemmin Espanjan tasavalan hallitus lähetti kolme ministeriä Barcelonaan neuvottelemaan Maciàn ja Katalonian hallituksen kanssa. Macià pääsi ministerien kanssa sopuun ja Katalonian tasavalta nimettiin Katalonian hallitukseksi ja siitä tuli osa Espanjaa. Francesc Maciàsta pysyi Katalonian hallituksen presidenttinä vuoteen 1933 asti jolloin hän kuoli.


title: Mamuka Bakhtadze

text: Mamuka Bakhtadze on georgialainen poliitikko, josta tuli maansa pääministeri kesäkuussa 2018. Ennen valintaansa hän oli valtiovarainministeri, ja sitä ennen valtion rautatieyhtiön ja energiayhtiön johdossa.


title: Mamuka Bakhtadze

text: Bakhtadze on ilmoittanut tavoitteekseen tuoda Georgiaa lähemmäksi EU:n ja NATO:n jäsenyyttä.


title: Mamuka Bakhtadze

text: Bakhtadze on väitellyt tekniikan tohtoriksi Georgian teknillisessä yliopistossa, ja suorittanut sen lisäksi MBA-tutkinnon.


title: Giorgi III

text: Giorgi III (, arviolta 1098–6. huhtikuuta 1184) Bagrationi-suvusta oli Georgian kuningas vuosina 1156–1184. Hänen valtakautensa ajoittui Georgian keskiaikaisen monarkian kulta-aikaan, jota jatkoi hänen tyttärensä Georgian kuningatar Tamar. Tyttärestä tuli hallitsija 12-vuotiaana 1178.


title: Giorgi III

text: Hänen isänsä kuningas Demetre I kuoli 1156. Hän muutti isänsä jälkeen armeijaa aggressiivisempaan suuntaan. Hänen valtakaudellaan asevoimat kehtittyivät huippuunsa. Vastassa olivat mm. seldžukkihallitsijat.


title: Giorgi III

text: Giorgi III:n isä oli Demetre I, Georgian kuningas. Hänen sisaruksiaan olivat prinsessa ja Georgian kuningas Davit V. Arviolta vuonna 1155 Giorgi III solmi avioliiton ossetialaisen Burdukhan kanssa (Gurandukht), joka oli Alanian kuningas Khuddanin tytär. Heillä oli kaksi tytärtä:Vardzian luolakaupunki on yksi tärkeimmistä georgialaisen kulttuurin symboleista ja georgialaisen renessanssin monumentti. Vardzian linnoituksen perusti Georgian kuningas Giorgi III. Hänen tyttärensä kuningatar Tamar muutti sen luostariksi. Luostari kasvoi yli 50 000 hengen kaupungiksi, jossa asuttiin jopa yli 13:ssa kiveen hakatussa kerroksessa. Tamarin kaudella luostarista tuli merkittävä hengellinen keskus, mutta maanjäristys tuhosi sitä vuonna 1283.


title: Giorgi III

text: Georgian vaakuna on yksi Georgian kansallistunnuksista maan lipun ja kansallislaulun ohella. Vaakunan kilpeen on kuvattu maan suojeluspyhimys ja sen yhtenäisyyden symboli Pyhä Yrjö surmaamassa lohikäärmettä. Pyhää Yrjöä käytettiin vastaavanlaisena symbolina jo kuningas Giorgi III:n sinetissä 1100-luvulla. Punaista kilpeä kannattaa kaksi kultaista leijonaa. Ne ovat esiintyneet useiden georgialaisten kuninkaiden symboleissa.


title: Peter Pellegrini

text: Peter Pellegrini (s. 6. lokakuuta 1975 Banská Bystrica, Slovakia) on slovakialainen poliitikko, josta tuli maansa pääministeri maaliskuussa 2018. Hänen edeltäjänsä, Robert Fico, valitsi Pellegrinin seuraajakseen kun joutui eroamaan laajojen mielenosoitusten jälkeen.


title: Peter Pellegrini

text: Presidentti Andrej Kiska hylkäsi Pellegrinin ensimmäisenä esittämän ministerilistan, koska arveli ettei kansa uskoisi hallituksen tutkivan riittävän uskottavasti korruptiota tutkineen toimittajan murhaa.


title: Peter Pellegrini

text: Pellegrinillä on rahoitusalan tutkinto, ja hän puhuu englantia, saksaa ja venäjää.


title: Alamökki

text: Alamökki (Eppu Normaali -veistos) on Kimmo Schroderuksen tekemä taideteos Ylöjärvellä. Ylöjärven kaupungintalon edustalla oleva teräksinen teos on kunnianosoitus Eppu Normaali -yhtyeelle. Se paljastettiin 29. elokuuta 2018. Teos, jonka kustannusarvio oli 100 000 euroa, rahoitettiin pääosin kulttuuritarkoituksiin annetuin testamenttivaroin.


title: Alamökki

text: Alamökki-teoksen idea syntyi jo teosta toteuttamaan valitun taiteilijan ja Eppu Normaalin ensitapaamisella. Alkuperäinen Alamökki on Martti ja Mikko ”Pantse” Syrjän lapsuudenkodin pihapiirissä sijaitseva yhtyeen varhainen harjoituskämppä, joka on toiminut aikanaan Takamaan vanhan koulun keittolana. Martti Syrjän mukaan yhtye oli välittömästi vaikuttunut ideasta.


title: Alamökki

text: Veistoksen mallina on ollut Eppu Normaalin ensimmäisen treenikämpän ja myöhemmän studion, ”alamökin”, päätyseinä. Mökin seinästä on otettu silikonimuotti. Ohut ja kaartuileva veistos on tehty useiden työvaiheiden kautta ja valettu haponkestävästä teräksestä. Valusta on vastannut Taidevalimo P. Venäläinen Oy. Teoksen korkeus on 325 cm, leveys 365 cm, syvyys 70 cm ja se painaa noin 500 kg. Teoksen jalusta on Kurun harmaata graniittia.


title: Alamökki

text: Teoksen julkistustilaisuuden pitopaikaksi kaupunki oli varannut kaupungintalon aukion, kirkkopuiston ja näiden välisen tiealueen. Teivon ravikeskuksen pysäköintialueelta oli järjestetty ilmainen bussikuljetus. Juhlassa Eppu Normaali soitti keikan kaupungintaloa vastapäätä olevan talon katolla.


title: Alamökki

text: Martti Syrjä kuvailee teosta näin: ”kaunis, kookas ja kiiltävä esine”, joka näyttää ”ulkoavaruudesta kaupungintalon eteen laskeutuneelta”. Ajatus Alamökin seinästä Ylöjärven keskusaukiolla oli hänestä puhutteleva, absurdi ja yllättävä. Yhtye piti teosta todellisena seinästä revittynä huumorina. Syrjän veljesten Martin ja Mikon äiti Kirsi Kunnas kommentoi teosta: "Se on kaunis veistos ja miellyttää auringonkin silmää".


title: Alamökki

text: Ylöjärven kaupunki kunnioitti veistoshankkeella yhtyeen uraa ja sitoutumista kotikaupunkiinsa. Kaupunginjohtaja Jarkko Sorvanto kuvaili hanketta: "Tämä on ollut poikkeuksellinen, sanoisin jopa historiallinen hanke. On hienoa, että Ylöjärven ja Eppu Normaalin pitkä yhteinen tarina sai myös tällaisen muodon." Martti Syrjä kertoi yhtyeen tunnoista: "Historiallista on myös se, että kaupunki osoittaa arvostustaan meille tällä tavalla. Se on tuntunut ihmeelliseltä ja hienolta. Tämä on ensimmäinen asia, joka saa meidät nöyrtymään minkään edessä. Sekin on historiallista".


title: Bernard Isiguzo

text: Bernard Isiguzo (s. 2. elokuuta 1999 Helsinki) on suomalainen jääkiekkopuolustaja, joka pelaa SM-liigajoukkue Turun Palloseurassa. Hän laukoo oikealta.


title: Bernard Isiguzo

text: Isiguzo on Espoon Palloseuran kasvatti. Hän siirtyi C-juniori-ikäisenä Espoo Bluesiin kaudeksi 2013–2014. Isiguzo pelasi kautensa pääosin Blues Akatemian C-nuorissa, joiden tehokkain puolustaja hän oli sekä C-nuorten SM-karsinnoissa tehoilla 7+12=19 että C-nuorten SM-sarjan runkosarjassa tehoilla 9+13=22. Pudotuspeleissä Isiguzo vahvisti samassa sarjassa pelannutta Bluesin ykkösjoukkuetta, jossa hän voitti kauden päätteeksi Suomenmestaruuden. Kauden 2014–2015 Isiguzo pelasi pääasiassa seuran B-nuorissa, mutta hän pelasi ison osan kaudestaan myös Bluesin C-nuorissa, jossa Isiguzo voitti kauden päätteeksi taas Suomenmestaruuden.


title: Bernard Isiguzo

text: Kauden 2015–2016 Isiguzo pelasi Bluesin B-nuorissa. Hän jakoi tehoilla 4+18=22 B-nuorten SM-sarjan puolustajien pistepörssin kymmenennen sijan Jokereiden Roope Laavaisen ja Eero Teräväisen kanssa. Isiguzo voitti kauden päätteeksi B-nuorten SM-hopeaa. Hänet palkittiin sarjan parhaana puolustajana Pekka Marjamäki -palkinnolla ja valittiin ensimmäiseen tähdistökentälliseen. Kauden 2016–2017 Isiguzo pelasi lähes kokonaan Bluesin A-nuorissa, mutta hän vahvisti myös seuran B-nuoria, jossa Isiguzo voitti kauden päätteeksi SM-hopeaa.


title: Bernard Isiguzo

text: Tammikuussa 2017 Isiguzo teki 1+1-vuotisen sopimuksen Mestis-joukkue Espoo Unitedin kanssa. Hän nousi joukkueeseen kaudella 2017–2018, jolloin Isiguzo teki 38 runkosarjaottelussa tehot 2+6=8 sekä kolmessa Suomen Cupin ottelussa tehot 4+3=7, joilla hän voitti turnauksen puolustajien piste- ja maalipörssin. Isiguzo vahvisti myös Bluesin A-nuoria pudotuspeleissä.


title: Bernard Isiguzo

text: Kaudeksi 2018–2019 Isiguzo siirtyi kaksivuotisella SM-liigasopimuksella Turun Palloseuraan. Hän teki miesten pääsarjadebyyttinsä Mestarien liigan avausottelussa 31. elokuuta 2018 vieraissa ruotsalaista Malmö Redhawksia vastaan. Isiguzo merkittiin TPS:n kakkospuolustajapariin Ilkka Heikkisen viereen. Hän sai ottelussa jääaikaa 12.31 minuuttia. Isiguzo pelasi neljä CHL-ottelua ilman tehopisteitä. Hän joutui SM-liigan runkosarjan kynnyksellä sairastuvalle, kunnes Isiguzo sai tililleen ensimmäisen SM-liigaottelunsa seitsemännellä kierroksella 28. syyskuuta 2018 vieraissa JYPiä vastaan. Hänet merkittiin TPS:n seitsemänneksi puolustajaksi. Isiguzo jäi ottelussa lopulta ilman peliaikaa. Hän sai ensimmäiset jääaikansa SM-liigassa seuraavassa ottelussa 29. syyskuuta 2018 Pelicansia vastaan. Isiguzo merkittiin jälleen TPS:n seitsemänneksi puolustajaksi, mutta hän sai jääaikaa lopulta 14.55 minuuttia.


title: Bernard Isiguzo

text: Isiguzo pelasi alle 18-vuotiaiden MM-kilpailuissa vuonna 2017, jolloin hän voitti hopeaa. Isiguzo pelasi myös Ivan Hlinkan muistoturnauksessa vuonna 2016 ja World U-17 Hockey Challengessa vuonna 2015. Yhteensä hän on pelannut kymmenen nuorten ja 25 poikien maaottelua.


title: Bernard Isiguzo

text: Isiguzon pikkuveli Patrick pelaa hyökkääjänä Espoo Bluesin B-nuorissa. Veljeksillä on isänsä puolelta nigerialaiset sukujuuret.


title: Armen Sarkissian

text: Armen Sarkissian (s. 23. kesäkuuta 1953) on armenialainen tutkija ja diplomaatti, josta tuli maansa presidentti keväällä 2018. Armenian siirryttyä parlamentaariseen järjestelmään presidentin virka on pääosin seremoniallinen. Sarkissian oli yksi Tetris-pelin kehittäjistä. Hän oli myös pitkään suurlähettiläänä Lontoossa.


title: Armen Sarkissian

text: Sarkissian valmistui Jerevanin yliopistosta pääaineinaan teoreettinen fysiikka ja matematiikka. Hän toimi siellä fysiikan professorina ja perusti tietojenkäsittelytieteen osaston, ennen kuin siirtyi Englantiin vierailevaksi tutkijaksi ja myöhemmin professoriksi. Hän toimi vuosia ulkomailla diplomaattina ja yrityselämässä, mutta palasi kotimaahansa neljän kuukauden ajaksi pääministeriksi vuodenvaihteessa 1996–1997.


title: Mila Kunisin filmografia

text: Tämä on Mila Kunisin filmografia.


title: José Chavez y Chavez

text: José Chavez y Chavez (1851–1924) oli New Mexicon territorion alueella Yhdysvalloissa elänyt lainsuojaton. Hänet tunnetaan osallistumisestaan Lincolnin piirikunnan sotaan, joka käytiin kilpailevien karjatilallisten ja liikemiesten välillä vuonna 1878. Hän kuului konfliktissa samaan aseelliseen ryhmittymään kuin Billy the Kid, ja heillä oli ystävälliset välit keskenään. Ryhmästä käytetään nimitystä "The Regulators" (). Chavez y Chavez kertoi myöhemmin olleensa ryhmän jäsenistä se, joka ampui seriffi William Bradyn huhtikuussa 1878.


title: José Chavez y Chavez

text: Billy the Kidin kuoleman jälkeen Chavez y Chavez jatkoi lainsuojatonta elämää ja siirtyi New Mexicon Las Vegasiin. Siellä hän kohtasi Jesse Jamesin murhaajan Robert Fordin. Miehet ottivat erään tarinan mukaan mittaa toisistaan tarkkuusammunnassa, jossa Chavez y Chavez oli parempi. Näin ollen hän sai haastaa Fordin kaksintaisteluun. Tässä vaiheessa Ford häipyi kaupungista.


title: José Chavez y Chavez

text: Chavez y Chavez toimi jonkin aikaa lainvalvojana Las Vegasissa, mutta liittyi sittemmin Vicente Silvan joukkioon "La Sociedad de Bandidokseen" sekä "Las Gorras Blancasiin", joka oli New Mexicossa toimineen puolueen "El Partido del Pueblo Unidon" aseellinen siipi. Puolue pyrki puolustamaan intiaani- ja meksikolaistaustaisen väestön etuja angloamerikkalaisia maanvaltaajia vastaan.


title: José Chavez y Chavez

text: Vuonna 1894 Chavez y Chavez pidätettiin syytettynä osallisuudesta Silvan langon murhaan. Hänet tuomittiin kuolemaan, mutta New Mexicon kuvernööri Miguel Antonio Otero lievensi tuomion elinkautiseksi vankeudeksi Las Vegasin asukkaiden vaatimuksesta. Vuonna 1909 Chavez y Chavez armahdettiin, koska hän oli auttanut vankilan vartijoita mellakan kukistamisessa. Hän vietti loppuelämänsä rauhallisesti ystävien parissa.


title: Simon Pettersson

text: Simon Pettersson (s. 3. tammikuuta 1994) on ruotsalainen kiekonheittäjä. Hänen ennätyksensä lajissa on 65,84 metriä, jonka hän heitti Malmössä vuonna 2018.


title: Antti Kokko

text: Antti Kokko on suomalainen kitaristi Kalmah-yhtyeessä. Antti on perustanut Kalmah-yhtyeen veljensä Pekan kanssa Pudasjärvellä.


title: Nikol Pashinjan

text: Nikol Pashinjan (s. 1. kesäkuuta 1975) on armenialainen toimittaja ja poliitikko. Hän on toiminut Armenian pääministerinä toukokuusta 2018 alkaen.


title: Nikol Pashinjan

text: Pashinjan opiskeli Jerevanin yliopistossa 1991–1995, mutta hänet erotettiin viimeisenä opiskeluvuonnaan poliittisen toimintansa takia. Hään aloitti lehtiin kirjoittamisen jo opiskeluaikanaan. Vuonna 1999 hänestä tuli Haykakan Zhamanak -sanomalehden päätoimittaja, mitä hän jatkoi vuoteen 2012 asti. Vuosina 2010–2011 Pashinjan oli tunnettu mielipidevanki.


title: Nikol Pashinjan

text: Vuonna 2012 Pashinjan valittiin Armenian parlamenttiin. Keväällä 2018 hän johti viikkoja kestäneitä laajoja mielenosoituksia, jotka pakottivat presidentistä pääministeriksi siirtyneen Serž Sargsjanin eroamaan. Pashinjan ei kuitenkaan saanut aluksi riittävää kannatusta parlamentissä noustakseen Sargsjanin seuraajaksi. Hän lupaili kannataajilleen kitkeä korruption ja nepotismin. Viikkoa myöhemmin järjestetyssä uusintaäänestyksessä äänet riittivät, ja Pashinjanista tuli pääministeri.


title: Pietarsaaren Konepaja

text: Pietarsaaren Konepaja Oy - Jakobstads Mekaniska Verkstads Ab oli suomalainen Pietarsaaressa toiminut konepaja ja valimo joka liitettiin 1937 Wärtsilä Oy:hyn.


title: Pietarsaaren Konepaja

text: Konepajan toiminta alkoi 1898 kun Birger Serlachius (1874–1934) perusti "Jakobstads Mekaniska Verkstad" nimellä kengitys- ja konepajan isänä Gabriel Serlachiuksen omistaman olutpanimon viereen. Konepaja valmistui päätuotteina maatalouskoneita muun muassa Hankmo-karhia sekä lisäksi kivenmurskaimia ja sementtiteollisuuden koneita. Konepajan yhteydessä oli vuodesta 1899 valimo ja vuonna 1909 konepaja muutettiin osakeyhtiöksi. Konepaja siirtyi uusiin tehdasrakennuksiin 1908 ja vuonna 1912 sen palveluksessa oli jo 430 työntekijää. Konepajan toiminta päättyi konkurssiin 1913 mutta sen toimintaa jatkamaan perustettiin 1915 uusi yhtiö "Pietarsaaren Konepaja Oy".


title: Pietarsaaren Konepaja

text: Konepaja jatkoi edelleen maatalouskoneiden ja -työvälineiden valmistusta. Tuotevalikoimaan kuuluivat muun muassa hevosvetoiset heinäharavat, kylvökoneet, niittokoneet ja Hankmo-lapiorullaäkeet. Konepaja valmisti myös valettuja viemäriputkia ja adusoituja rautavaluja. Vuonna 1921 ostettiin Rasmus Hoyerin omistama Oy Sähkökonetehdas Ab ja vuonna 1931 aloitettiin pesukoneiden ja -linkojen valmistus. Osoitteessa Tehtaankatu 3–8 toimineessa konepajassa oli vuonna 1923 400 työntekijää ja 1935 460 työntekijää.


title: Pietarsaaren Konepaja

text: Konepajan pääomistajia olivat aluksi Wilh. Schauman Ab, Gösta Serlachius ja Birger Serlachiuksen omistama Ab H. Serlachius. Konepajayhtiön pääomistajaksi tuli 1920-luvun lopulla Helsingin Osakepankki ja vuonna 1937 sen osti Wärtsilä Oy joka fuusioi yhtiön itseensä seuraavana vuonna. Konepajan toiminta jatkui Wärtsilän omistuksessa 1970-luvun lopulle saakka jolloin toiminta lopetettiin tai jaettiin osiin. Pesukoneiden valmistus siirtyi tällöin Electroluxille.


title: Ubagan

text: Ubagan ( ja eli Obaghan) on Kazakstanissa ja hieman myös Venäjällä Objoen vesistöön kuuluva Toboljoen oikeanpuoleinen sivujoki, jonka valuma-alue sijaitsee eteläisen Uralvuoriston itäpuolella aron alueella. Joki on kevättulvan jälkeen kesällä murtovetinen joki.


title: Ubagan

text: Joen lähteet sijaitsevat Qostanayn alueella Kušmurunin järvessä tai siihen laskevien lyhyiden purojen latvoilla. Joki virtaa 376 kilometriä pääasiassa pohjoiseen kuivan ja maaperältään suolaisen aron läpi, kunnes se saapuu lopuksi Venäjän Kurganin alueelle. Joen suistoalueesta kuuluu viisi kilometriä Venäjän puolelle. Siellä se yhtyy Toboljokeen 909 kilometriä ennen Irtyšjoen yhtymäkohtaa. Irtyšjoki on Pohjoiseen jäämereen laskevan Objoen suuri sivujoki. Joella ei ole mainittavia sivujokia, koska ne ovat suuren osan vuodesta kuivillaan, mutta joen valuma-alue muodostaa 1,7 % koko Objoen valuma-alueesta.


title: Ubagan

text: Joki virtaa Länsi-Siperian alangon eteläosissa, joka jää eteläisen Uralvuoriston itäpuolelle. Siellä ilmasto on mannermainen ja pohjoisosia paljon kuivempi. Alueen sateet riippuvat ilmamassojen liikkeistä ja vallitsevana on kaakkoinen kuiva ilmavirtaus. Alueen biotyyppi onkin aroa ja puoliaavikkoa, mikä riippuu siitä, onko aluetta kohdannut kuivuusjakso vai ei. Kuivuusjakson aikana joki ei saa vettä, koska pohjavesi vajoaa liian syvälle. Silloin alueen järvet ja lammet kuivuvat tai jäävät suolaisiksi lammikoiksi. Maaperään on kertynyt suolaa, joka huuhtoutuu jokeen, minkä vuoksi sen vesi on kesäisin hieman suolaista.


title: Ubagan

text: Vuodenalajt vaikuttavat joen virtaamaan suuresti. Vähät sateet imeytyvät maaperään ja sen pohjavesi ruokkii jokea säästeliäästi. Keskialivirtaama (MNQ) onkin vain 0,04 kuutiometriä sekunnissa (m³/s) eli 40 litraa sekunnissa. Talven lumet sulaavat huhtikuussa, jolloin joen virtaama on 22,2 m³/s ja toukokuussa 8,6 m³/s. Joen vuotuinen keskivirtaama (MQ) on 2,71 m³/s. Joella on mitattu suurimmillaan (HHQ) 166 m³/s.


title: Ubagan

text: Vettä kerätään talousvedeksi pieniin tekojärviin. Alueen suurin järvi on Kušmurunin järvi, jonka läpi joki virtaa. Järvi on 43 ilometriä pitkä ja 10 kilometriä leveä. Sen vedenpinta kuitenkin vaihtelee suuresti vuodenajan mukaan.


title: Mätäsvaaran kaivos

text: Mätäsvaaran kaivos oli Lieksan Mätäsvaarassa vuosina 1939–1947 toiminut molybdeenikaivos. Kaivoksen tuottamaa molybdeenisulfidia vietiin sotavuosina Saksaan ja kaivos oli tällöin Suomen toiseksi suurin kaivos Petsamon nikkelikaivoksen jälkeen. Molybdeeniä käytettiin erikoisteräksien raaka-aineena. Sodan jälkeen molybdeenin hinta maailmanmarkkinoilla romahti ja kaivostoiminta Mätäsvaarassa päättyi kannattamattomana vaikka malmia olikin vielä jäljellä.


title: Mätäsvaaran kaivos

text: Mätäsvaaran malmiesiintymä löytyi pielisjärveläisen torpparin ja kulkukauppiaan Erik "Erkka" Ikosen (1847–1921) lähettämän kansannäytteen perusteella. Esiintymä paljastui sitten 1903 Joensuu-Nurmes-rautatien esitöiden aikana. Karl Theodor Forsström avasi samana vuonna paikalla koelouhoksen ja käsin louhittua malmia saatettiin toimittaa jo tällöin Saksaan Kruppin asetehtaille. Alue siirtyi 1916 Wärtsilä Oy:n omistukseen joka jatkoi koelouhintaa paikalla 1930-luvulle saakka. Koska malmille ei ollut vielä olemassa rikastusmentelmää toiminta jäi pelkäksi malmikiven louhinnaksi.


title: Mätäsvaaran kaivos

text: Vuonna 1935 esiintymä siirtyi Vuoksenniska Oy:n omistukseen. Kaivoksen avauskuilun laskeminen aloitettiin 3. syyskuuta 1938 ja kaivostoiminnan valmistelu alkoi tammikuussa 1939. Kaivosalueelle rakennettiin kaksi norjalaismallista nostotornia, rikastamo, 900 tonnin betonisiilot murskatulle malmille, maanpäälliset puiset vesijohdot, korjauspajat ja pumppuasemat, höyryvoima-asema 62 metriä korkeine piippuineen, konttori, klubi, terveystalo, eri apulaitokset sekä työntekijöiden ja toimihenkilöiden asunnot. Rakentajana toimi rakennusliike Alfred A. Palmberg. Asuntojen rakentaminen toteutettiin lähes kokonaan elementtejä käyttäen, tyyppitalojen suunnittelijana oli arkkitehti Alvar Aalto. Mätäsvaaran kaivosyhdyskunnassa asui enimmillään noin tuhat asukasta. Talvisodan alkaminen keskeytti kaivoksen rakentamistyöt mutta sodan jälkeen kaivostoiminta pääsi alkamaan elokuussa 1940. Jatkosodan aikaan kaivoksessa työskenteli 1942-1944 myös noin 100 sotavankia joita varten alueella oli sotavankileiri.


title: Mätäsvaaran kaivos

text: Mätäsvaarasta louhittiin vuosina 1940–1947 1,154 miljoonaa tonnia malmia joka sisälsi keskimäärin 0,11 prosenttia molybdeenihohdetta. Kaivostoiminnan loppuvaiheessa otettiin talteen vain rikkain osa malmista. Louhinta tuotti suuren määrän kvartsia sisältävää jätehiekkaa jota käytettiin sotavuosina jonkin verran lasinvalmistuksen raaka-aineena. Vuonna 1947 kaivoksen keskuskuilu oli 151 metriä syvä ja kaivoksen tasot sijaitsivat 60, 100 ja 140 metrin syvyydessä. Kaivoskäytävien yhteenlaskettu pituus oli yli 8 kilometriä. Kaivokselle johti tehdasrata Lieksan ja Nurmeksen väliseltä radalta.


title: Mätäsvaaran kaivos

text: Kaivoksen suuri avolouhos eli "Forsströmmin monttu" toimii nykyisin kesäisin kaivosnäyttämönä erilaisille tilaisuuksille. Paikalla on 400-paikkainen katsomo ja kelluva esiintymislava. Kaivoksen entiset asuinrakennukset ovat suurimmaksi osaksi jäljellä ja lisäksi alueelta löytyy jätehiekkakasa, entisiä avolouhoksia ja kaivosperiä sekä purettujen kaivosrakennusten perustuksia. Entinen kaivoksen voimalarakennus on säilynyt mutta voimalan savupiippu on purettu. Betonisiilot joissa murskattua malmia säilytettiin ovat myös säilyneet.


title: Kanadan naisten lentopallomaajoukkue

text: Kanadan naisten lentopallomaajoukkue edustaa Kanadaa naisten arvokilpailuissa ja kansainvälisissä lentopallokilpailuissa. Se on pelannut kolmissa olympialaisissa ja sijoittunut niissä kahdesti kahdeksanneksi ja kerran yhdeksänneksi. Joukkue on pelannut maailmanmestaruuskilpailuissa yhdeksän kertaa ja paras saavutus on 11. sija vuosilta 1974 ja 1982.


Puerto Ricon naisten lentopallomaajoukkue edustaa Puerto Ricoa naisten arvokilpailuissa ja kansainvälisissä lentopallokilpailuissa. Se pelasi ensi kertaa olympialaisissa Rio de Janeirossa 2016 mutta hävisi kaikki viisi otteluaan lukemin 0–3 ja sijoittui jaetulle 11. sijalle. Joukkue on pelannut maailmanmestaruuskilpailuissa seitsemän kertaa ja sijoittunut parhaimmillaan 12:nneksi vuonna 2002.


title: Waterparks

text: Waterparks on yhdysvaltalainen pop punk -yhtye, joka on perustettu Houstonissa, Texasissa. Yhtyeeseen kuuluu laulaja-lauluntekijä ja rytmikitaristi Awsten Knight, taustalaulaja ja pääkitaristi Geoff Wigington sekä rumpali Otto Wood.


title: Waterparks

text: Yhtye on julkaissut kolme EP-levyä, joista kaksi on itsenäisesti julkaistuja ja kolmas Equal Vision -levy-yhtiön kautta. Yhtye julkaisi ensimmäisen täysmittaisen albuminsa, "Double Dare" 4. marraskuuta 2016 Equal Visionin nimissä. Yhtyeen toinen täysmittainen albumi, "Entertainment", julkaistiin 26. tammikuuta 2018.


title: Pictet–Spengler-reaktio

text: Pictet-Spengler-reaktio on kemiallinen reaktio, jossa β-aryylietyyliamiini reagoi happamissa olosuhteissa karbonyyliyhdisteiden kanssa muodostaen tetrahydroisokinoliinijohdannaisen. Reaktion raportoivat ensimmäisen kerran A. Pictet ja T. Spengler vuonna 1911 ja se on nimetty heidän mukaansa. Pictet-Spengler-reaktio on hyvin käytetty reaktio erityisesti alkaloidien synteeseissä. Monet kasvit myös muodostavat alkaloideja Pictet-Spengler-reaktion avulla esimerkiksi striktosidiinisyntaasi katalysoi striktosidiinin muodostumista tällä tavoin.


title: Pictet–Spengler-reaktio

text: Pictet-Spengler-reaktio tapahtuu vain β-aryylietyyliamiineille. Reaktio tapahtuu erityisen herkästi mikäli aromaattisessa renkaassa on elektroneja luovuttavia ryhmiä kuten amino-, hydroksi- tai eetteriryhmiä ja siinä on indolirengas. Toinen reagoiva komponentti on aldehydi tai ketoni. Näistä aldehydit ovat ketoneja reaktiivisempia. Pictet-Spengler-reaktio vaatii katalyytin, joka voi olla proottinen happo tai Lewis-happo.


title: Pictet–Spengler-reaktio

text: Pictet-Spengler-reaktion mekanismin ensimmäisessä vaiheessa β-aryylietyyliamiini kondensoituu karbonyyliyhdisteen kanssa muodostaen imiinin. Happamissa olosuhteissa imiini esiintyy positiivisesti varautuneena iminiumkationina. Tämä iminiumioni on elektrofiilinen ja reagoi elektrofiilisella aromaattisella substituutiolla aromaattisen renkaan kanssa muodostaen tetrahydroisokinoliinirenkaan.


title: Pictet–Spengler-reaktio

text: Isotooppileimauskokeiden perusteella indolit voivat reagoida myös hieman poikkeavalla mekanismilla. Elektrofiilisen aromaattisen substituution seurauksena muodostuu spirosyklinen kationi, joka toisiintuu tetrahydroisokinoliinirakenteeksi.


title: Ilir Meta

text: Ilir Meta (s. 24. maaliskuuta 1969 Skrapar, Albania) on albanialainen diplomaatti ja poliitikko, joka valittiin presidentiksi huhtikuun 2017 presidentinvaalissa. Meta toimi Albanian pääministerinä vuosina 1999–2002, ulkoministerinä vuosina 2009–2010 ja parlamentin puhemiehenä vuosina 2013–2017.


Argentiinan naisten lentopallomaajoukkue edustaa Argentiinaa naisten arvokilpailuissa ja kansainvälisissä lentopallokilpailuissa. Se pelasi ensi kertaa olympialaisissa Rio de Janeirossa 2016 ja sijoittui jaetulle yhdeksännelle sijalle voitettuaan viidestä ottelustaan vain yhden. Joukkue on pelannut maailmanmestaruuskilpailuissa kuusi kertaa ja sijoittunut parhaimmillaan kahdeksanneksi vuonna 1960. Etelä-Amerikan mestaruuskilpailuissa joukkue on saavuttanut useita hopeasijoja mutta ei kertaakaan mestaruutta.


title: Armonranta

text: Armonranta on Helena Sinervon kirjoittama romaani, joka julkaistiin vuonna 2016. Kirja on omaelämäkerrallista fiktiota. Kirjailijan sanojen mukaan romaanin "henkilöt ovat fiktiivisiä romaanihenkilöitä ja tapahtumat suurelta osin mielikuvituksen tuotetta".


title: Armonranta

text: Romaanin alussa Helena-niminen kirjailija lähtee puolisonsa Hetan kanssa tapaamaan isäänsä, joka tekee kuolemaa tamperelaisessa sairaalassa. Aiemmin Helena on saanut isältään salkun, joka sisältää vanhoja asiakirjoja, C-kaseteille äänitettyä isän puhetta ja isoisän päiväkirjan. Neljän sukupolven tarinaa käydään läpi eri aikatasoilla ja eri henkilöiden näkökulmasta.


title: Armonranta

text: Romaanin kehyskertomuksena on Helenan ja Hetan vierailu Helenan isän luona. Pariskunta yöpyy Armonranta-nimisessä paikassa. Matkan aikana Helenalle selviää, että Heta on käynyt uusissa hedelmöityshoidoissa kertomatta hänelle. Helena ei ole varma, haluaako hän lasta, jonka isä olisi tuntemattomaksi jäävä spermanluovuttaja.


title: Armonranta

text: Kaseteilla Ralf-isä muistelee omaa menneisyyttään; lapsuuttaan isättömänä sekä sota-aikaa. Hänen vanhempansa Kalle Iivari ja Maria Stiina olivat kihloissa, mutta ennen pojan syntymää isä palasi Saksaan jatkamaan opintojaan. Ensimmäisen maailmansodan sytyttyä Kalle Iivari liittyi jääkäreihin. Hän tuli tapaamaan poikaansa ensimmäisen kerran vasta yli kymmenen vuotta myöhemmin. Avioliittoaikeet Maria Stiinan kanssa kariutuivat, ja vahvistusta isyydelle haettiin oikeusteitse vasta Kalle Iivarin kuoleman jälkeen. Myöskään Ralfin suhde omaan puolisoonsa ja lapsiinsa ei ole ollut helppo.


title: Armonranta

text: Helenan isoisän Kalle Iivarin ääni tulee kuuluviin päiväkirjan kautta. Päiväkirja on kirjoitettu ensimmäisen maailmansodan aikana, jolloin isoisä oli nuorena jääkärinä Saksan rintamalla.


title: Armonranta

text: Vielä yhden tason kertomukseen tuovat Helenan ja pienen tyttären keskustelut Berliinin metrossa. Lapsi pyytää Helenaa kertomaan tarinoita tämän veljistä ja muista sukulaisista. Lisäksi he keskustelevat metrossa näkemistään eri kulttuureista tulevista ihmisistä ja lapsi kyselee myös Saksan menneisyydestä.


title: Johannes Lasaroff

text: Johannes Lasaroff (s. 10. syyskuuta 1995 Joensuu) on suomalainen koripalloilija. Lasaroff on saavuttanut kasvattajaseurassaan Joensuun Katajassa vaihtopelaajan roolissa yhden Suomen mestaruuden, SM-hopean ja SM-pronssin sekä yhden Suomen cup-mestaruuden. Hän on pelannut myös kansainvälisissä seurajoukkuekilpailuissa.


title: Johannes Lasaroff

text: Joensuun Katajan kasvatti Lasaroff pelasi seuransa juniori- ja II-divisioonajoukkueissa ennen siirtymistään Katajan edustusjoukkueeseen Korisliigaan syksyksi 2011. Seuranneiden kolmen kauden aikana Lasaroff pelasi hajaminuutteja voittaen joukkueen mukana Suomen cup-mestaruuden vuonna 2011, SM-hopeaa vuonna 2012 ja SM-pronssia vuonna 2013. Kataja osallistui myös EuroChallenge-kaudelle 2012–2013 selviytyen kahdeksan parhaan joukkoon. Kaudella 2013–2014 Lasaroff pelasi myös A-poikien valtakunnallista I-divisioonaa.


title: Johannes Lasaroff

text: Kauden 2014–2015 Lasaroff pelasi M1DB:tä vantaalaisessa Pussihukissa suorittaen samalla varusmiespalveluksensa Santahaminan varuskunnassa.


title: Johannes Lasaroff

text: Kaudeksi 2015–2016 Lasaroff palasi Katajaan, missä hän on pelannut vaihtopelaajan roolissa. Kaudella 2015–2016 hän edusti Katajaa FIBA Europe Cupissa. Vuonna 2017 Kataja voitti Suomen mestaruuden.


title: Johannes Lasaroff

text: Lokakuussa 2018 Lasaroff siirtyi pelaamaan rinnakkaislisenssillä myös Äänekosken Huiman M1DB-joukkueessa.Lasaroff on opiskellut markkinointia ja johtamista Itä-Suomen yliopiston Joensuun kampuksella. Hän on opiskellut sivuaineenaan urheilujohtamista.


title: Sognando contromano

text: Sognando comtromano on italialaisen poplaulaja Neffan kuudes albumi, joka ilmestyi 2009.


title: Tadasuke Makino

text: Tadasuke Makino (, s. 28. kesäkuuta 1997 Osaka) on japanilainen rata-autoilija. Hän ajaa kaudella 2018 Formula 2 -sarjassa Russian Time -tallissa.


title: Tadasuke Makino

text: Vuonna 2015 Makino ajoi Japanin Formula 4 -sarjassa keräten 192 pistettä ollen sarjan toinen. Kaudella 2016 hän ajoi Super GT -sarjassa kolme osakilpailua sijoittuen parhaimmillaan toiseksi Buriramin kilpailussa. Kaudeksi 2017 Makino siirtyi ajamaan Euroopan Formula 3 -sarjaan Hitech Racing -talliin. Hänen kauden paras sijoituksensa oli Red Bull Ringillä ajetun osakilpailun kolmas sija. Makino sijoittui kauden päätteeksi sarjan 15:nneksi 57 pisteellään.


title: Tadasuke Makino

text: Kaudeksi 2018 Makino siirtyi Formula 2 -sarjaan Russian Timelle. Hän ajoi voittoon kauden 19:nnessä osakilpailussa Italian pitkässä kilpailussa.


Dominikaanisen tasavallan naisten lentopallomaajoukkue edustaa Dominikaanista tasavaltaaa naisten arvokilpailuissa ja kansainvälisissä lentopallokilpailuissa. Se on sijoittunut parhaimmillaan viidenneksi olympialaisissa 2012 ja maailmanmestaruuskilpailuissa 2014. Se voitti Pan-Amerikan kisoissa kultaa vuonna 2003 kaatamalla välierissä Brasilian ja loppuottelussa Kuuban. Vuonna 2009 joukkue voitti maanosaliitto NORCECA:n mestaruuden voitettuaan välierissä Yhdysvallat ja loppuottelussa Puerto Ricon.


title: Kuoleman kilparatsastus

text: Kuoleman kilparatsastus eli Elävä luuranko (, ”Kuoleman jockey”) on vuonna 1915 valmistunut italialainen mykkäelokuva. Sirkusmaailmaan sijoittuvan jännityselokuvan on ohjannut tanskalainen Alfred Lind.


title: Kuoleman kilparatsastus

text: Clermontin linnan isännöitsijä murhaa herttuaparin ja antaa heidän pienen tyttärensä Heldan sirkustirehtööri Harry Markille. Viisitoista vuotta myöhemmin linnaan saapuu herttuan veljenpoika Henry, joka on asunut kauan Australiassa. Henry saa tietää murhasta ja Heldan katoamisesta ja lähtee etsimään serkkuaan uskollisen miespalvelijan avustamana. Hän palkkautuu luurankopukuiseksi ratsastajaksi sirkukseen ja tunnistaa siellä esiintyvän akrobaatin Heldaksi. Isännöitsijä varoittaa Markia ja he järjestävät nuorille ansan. Henry ja Helda pakenevat sirkusteltan kupolin kautta, ja monien seikkailujen jälkeen poliisi pidättää Markin, kun taas isännöitsijä valitsee kuoleman. Henry ja Helda menevät naimisiin ja asettuvat asumaan linnaansa.


title: Kuoleman kilparatsastus

text: "Kuoleman kilparatsastus" on yksi sirkuselokuviin ja sensaatiomaisiin melodraamoihin erikoistuneen tanskalaisen Alfred Lindin Italiassa tekemistä ohjaustöistä. Elokuvan näyttelijätiedot ovat puutteelliset. Amerikkalaisten lehtien mukaan pääosaparin esittäjien nimet ovat Evelyn Vadito ja M. Arturo. Trude Nick mainitaan toisaalla Lindin vaimona.


title: Kuoleman kilparatsastus

text: Elokuva oli suuri yleisömenestys eri puolilla maailmaa ja se sai myös positiivisia arvosteluja. Aikalaiskriitikon mukaan sen juoni on täysin epäuskottava, mutta toissaijainen. Lindin ohjaustyön ansiot ovat kerrontatavassa, jossa jännittävät tapahtumat seuraavat toisiaan katkeamattomana virtana. Myöhempi kritiikki on kiinnittänyt huomiota sen surrealismia lähentelevään runollisuuteen, kuvaukseen ja valaistukseen.


title: Kuoleman kilparatsastus

text: "Kuoleman kilparatsastuksen" Suomen ensi-ilta oli helsinkiläisessä Lyyrassa marraskuussa 1915. "Dagens Pressin" mukaan elokuvan juoni ei ollut kovin erikoinen, mutta se sisälsi kaikki jännittävät takaa-ajokohtaukset, joita valkokankaalla voidaan kuvitella näytettävän. Elokuvaa esitettiin vielä seuraavana vuonna nimellä "Kuolemanjockey eli Elävä luuranko".


title: Kuoleman kilparatsastus

text: Eräänlaisen jatko-osan "Kuoleman kilparatsastukselle" muodostaa Lindin seuraava elokuva "Sirkus Wolfsonin viimeinen juhlanäytäntö" ("L’ultima rappresentazione di gala del Circo Wolfson", 1916), joka tunnetaan myös nimellä "Il circo della morte". Siitä on olemassa myös saksalainen versio vuodelta 1928.


title: Kuoleman kilparatsastus

text: Elokuvan ranskan- ja hollanninkielisillä väliteksteillä varustettu nitraattikopio on säilynyt Belgian elokuva-arkistossa. Alkuperäisestä 1600 metrin pituudesta on jäljellä 1180 metriä (58 minuuttia). Heikkotasoinen kopio on ilmeisesti jo alun perin pantu kokoon hylkytavarasta. Sen vuonna 2004 tehty restaurointi on nähtävissä European Film Gateway -sivustolla.


title: Joel Persson

text: Joel Anton Persson (s. 4. maaliskuuta 1994 Kristianstad, Ruotsi) on ruotsalainen jääkiekkopuolustaja, joka pelaa SHL-joukkue Växjö Lakers HC:ssä lainalla NHL-joukkue Edmonton Oilersista.


title: Joel Persson

text: Elite Prospects -sivuston Erik K. Pirin mukaan Persson on hyökkäävä puolustaja, joka on varustettu hyvällä laukauksella. Hänellä on erinomaiset kiekolliset taidot ja visio sekä Persson on käyttökelpoinen ylivoimalla. Hän ei ole kovin nopea luistelija, vaikka liikkuukin varsin hyvin. Persson ei myöskään ole kovin isokokoinen eikä voimakas, mikä rajoittaa hänen pelaamistaan omassa puolustuspäässä. Persson laukoo oikealta.


title: Joel Persson

text: Persson on Kristianstads IK:n kasvatti. Hän oli kaudella 2010–2011 seuran J20-junioreiden tehokkain puolustaja tehoilla 4+8=12. Kaudella 2011–2012 Persson voitti pelipaikastaan huolimatta Kristianstadin J18-junioreiden sisäisen piste- ja syöttöpörssin tehoillam 5+6=11. Kaudella 2012–2013 hän oli Kristianstadin ja Osby IK:n J20-yhdistelmäjoukkueen paras pistemies tehoilla 9+9=18, joilla Persson jakoi myös joukkueen sisäisen maalipörssin voiton Alexander Jönssonin kanssa ja sisäisen syöttöpörssin voiton Alexander Molldénin kanssa. Hän debytoi samalla kaudella myös Kristianstadin miesten joukkueessa Ruotsin kolmanneksi korkeimmalla sarjatasolla maan I-divisioonassa, mutta Persson pelasi osan kaudestaan myös lainalla sarjatasoa alempana Osby IK:n II-divisioonajoukkueessa.


title: Joel Persson

text: Kauden 2013–2014 Persson aloitti Kristianstadin I-divisioonajoukkueessa, mutta hän siirtyi kuitenkin lokakuussa 2013 Osby IK:n II-divisioonajoukkueeseen, jonka tehokkain puolustaja Persson oli tehoilla 3+13=16. Kevään 2014 nousukarsintasarjassa hän oli joukkueen paras pistemies ja syöttäjä tehoilla 5+11=16, joilla Persson jakoi koko sarjan puolustajien pistepörssin voiton IFK Arbogan Martin Lindin kanssa. Kaudeksi 2014–2015 hän siirtyi jatkamaan HockeyTvåan-pelejään vuoden mittaisella sopimuksella Tyringe SoSS:ään. Persson oli joukkueen paras syöttäjä ja toiseksi paras pistemies Kim Runermarkin jälkeen tehoilla 11+35=46, joilla hän voitti koko sarjan puolustajien piste- ja syöttöpörssin. Tyringen kausi päättyi sarjanousuun Hockeyettaniin. Huhtikuussa 2015 Persson teki joukkueen kanssa vuoden mittaisen jatkosopimuksen.


title: Joel Persson

text: Persson oli kaudella 2015–2016 Tyringen tehokkain puolustaja tehoilla 6+10=16. Kaudeksi 2016–2017 hän palasi vuoden mittaisella sopimuksella kasvattajaseuraansa Kristianstads IK:hon. Persson oli joukkueen toiseksi paras pistemies Fredrik Hanssonin jälkeen tehoilla 10+30=40, joilla hän jakoi koko Hockeyettanin puolustajien pistepörssin voiton Carl Ackeredin kanssa. Persson voitti myös Kristianstadin sisäisen tehotilaston lukemalla +23. Kvalserien AS:ssä hän oli joukkueen paras syöttäjä 11 syöttöpisteellään.


title: Joel Persson

text: Kaudeksi 2017–2018 Persson siirtyi Kristianstadista kaksi sarjatasoa ylemmäs kolmivuotisella sopimuksella SHL-joukkue Växjö Lakers HC:hen. Hän teki miesten pääsarjadebyyttinsä Mestarien liigan avausottelussa 24. elokuuta 2017 vieraissa tšekkiläistä HC Libereciä vastaan. Persson merkittiin Lakersin kakkospuolustajapariin Oliver Bohmin viereen. Hän sai ottelussa jääaikaa 16.20 minuuttia. Persson sai myös syöttöpisteen Elias Petterssonin maaliin ja hän keräsi ottelusta teholukeman +2. Ensimmäisen pääsarjamaalinsa hän teki kolmannessa ottelussaan 31. elokuuta 2017 ylivoimalla sveitsiläistä HC Davosia vastaan. Kaikkiaan Persson teki CHL:ssä 13 ottelussa tehot 1+10=11, joilla hän voitti pelipaikastaan huolimatta Lakersin sisäisen piste- ja syöttöpörssin. Persson voitti myös koko liigan puolustajien pistepörssin sekä jakoi puolustajien syöttöpörssin voiton Frölunda HC:n Adam Almqvistin kanssa. Hän voitti CHL-hopeaa.


title: Joel Persson

text: SHL:ssä Persson debytoi kauden 2017–2018 avauskierroksella 19. syyskuuta 2017 Brynäs IF:ää vastaan. Hän sai ottelussa jääaikaa 15.51 minuuttia. Persson teki ottelussa myös SHL-uransa avausmaalin ylivoimalla. Kaikkiaan Perssonin tulokaskausi toi liigassa 51 runkosarjaottelussa tehot 6+28=34 ja 13 playoff-ottelussa tehot 1+4=5. Hän oli runkosarjassa Lakersin toiseksi paras syöttäjä Elias Petterssonin jälkeen. Persson sijoittui koko SHL:n puolustajien pistepörssissä toiseksi edellään vain HV71:n Lawrence Pilut. Hän voitti kauden päätteeksi Ruotsin-mestaruuden.


title: Joel Persson

text: Toukokuussa 2018 Persson teki vuoden mittaisen tulokassopimuksen Edmonton Oilersin kanssa. Seura lainasi hänet samalla kaudeksi 2018–2019 Växjö Lakersin SHL-joukkueeseen. Oilersilla on kuitenkin oikeus kutsua Persson tarvittaessa vahvuuteensa.


title: Sinclair

text: Sinclair voi tarkoittaa ainakin seuraavia:


title: Turkin naisten lentopallomaajoukkue

text: Turkin naisten lentopallomaajoukkue edustaa Turkkia naisten arvokilpailuissa ja kansainvälisissä lentopallokilpailuissa. Se on saavuttanut Euroopan-mestaruuskilpailuissa yhden hopeamitalin ja kaksi pronssia. Olympialaisissa joukkue pelasi vuonna 2012 ja sijoittui yhdeksänneksi. Maailmanmestaruuskilpailuissa Turkki on pelannut neljä kertaa ja sijoittunut parhaimmillaan kuudenneksi vuonna 2010.


title: Tipasjärven kaivos

text: Tipasjärven (Kiisulan) kaivos oli Sotkamon Tipasjärvellä Kiisulan niemessä sijainnut rikkikiisukaivos. Kaivos oli toiminnassa vuonna 1919 jolloin sieltä louhittiin 1 012 tonnia malmia josta kiisumalmia oli 800 tonnia. Malmi louhittiin käsityönä pienestä avolouhoksesta ja rikkikiisu käytettiin rikkihapon valmistukseen. Suomen Mineraali Oy oli tehnyt sopimuksen rikkikiisun toimittamisesta rikkipulaa kärsineisiin selluloosatehtaisiin mutta kaivoksen sijainnista johtuneet kuljetusvaikeudet aiheuttivat sen että kaivos jäi lyhytikäiseksi. Rikkikiisua alettiin saada helpommin Enossa sijainneesta Otravaaran kaivoksesta.